
Кириш
        
Ўтган асрнинг охирларида фан ва юқори технологиялар материянинг нанометрли ўлчамларида кузатиладиган хоссаларидан фойдаланиш инсоният олдида жуда катта имкониятлар яратиши мумкинлигини кўрсатиб берди. Охирги 15 – 20 йил ичида гуркираб ривожланиб келаётган ва «нанотехнология» деб ном олган ўта истиқболли йўналиш шу кунларда инсоният билан боғлиқ ҳамма соҳага кириб боришини, ишлаб чиқариш, экономикани ва умуман ҳаётнинг ҳамма жабҳаларини кескин равишда ўзгартириб юборишини намоён қила бошлади. «Нано» қўшимчасини ўзига қўшиб олган жуда кўп янги сўзлар пайдо бўла бошлади: нанотехнология, нанофизика, нанохимия, наноэлектроника, наномедицина, нанодунё ва ҳ.к. Бу сўзларни мутахассислар билан бир қаторда журналистлар, амалдорлар, сиётсатчилар ва ҳаттоки давлат раҳбарлари ҳам тез – тез  ишлатадиган бўлиб қолдилар. Бунинг сабаби, албатта, кўпчиликнинг нанотехнологияларнинг ҳаётимиз келажагини ўзгартириб юборишда жуда катта роль ўйнашини тушуниб етганлигидадир.

        
Саноати ривожланган Ғарб мамлакатларида ва Японияда «нанодунё» билан қизиқиш олдинроқ, XXасрнинг охирларига келиб кучайиб кетди. Бу фаннинг ривожланиш белгилари бутун дунё нанореволюция  асрига кириб келаётганлигидан хабар берар эди, унинг натижалари компьютер ва лазерларнинг ҳаётимизга олиб кирган янгиликларидан чуқурроқ ва салобатлироқ бўладиганга ўхшайди. Шу сабабли бу мамлакатларда бошланғич ва олий таълим даражаларида «нанофанлар» асосларини ўқитишга мўлжалланган ҳар хил миллий программалар қабул қилинди, анчагина дарслик ва қўлланмалар чоп этилди, «наномарказлар» ташкил этилди, бундай марказларда кучли компетенцияга эга бўлган ва чуқур билимли профессионал кадрлар етишиб чиқди.

        
Бизнинг мамлакатимизда ҳам нанотехнологияларнинг ривожланишига катта эътибор бериляпти, илмий – текшириш институтларида наноматериалларнинг  ҳар хил хоссаларини ўрганишга бағишланган илмий тадқиқот ишлари бажариляпти. Кейинги қадамимиз талаба ёшларни нанотехнология фанининг фундаментал асослари билан таништиришга бағишланган бўлади ва ушбу китобча ана шу мақсадни амалга оширишда кўмак беради, деб умид қиламан.

I БОБ

Нанозаррачалар – фаннинг янги объекти.

        
«Нано» деган қўшимча «nanos» деган грек сўзидан (унинг таржимаси – «митти», «карлик», ҳаттоки «кичкина чол») олинган бўлиб, бирор бирликнинг миллиарддан бир қисми деган маънони англатади: масалан, 1 нанометр, 1 наносекунд ва ҳ.к. Физикада нанозаррачалар деганда ўлчамлари 1 нанометрдан (1нм) 100 нанометргача бўлган объектлар тушунилади. (1нм=10-9м=10-6мм=10-3мкм). Албатта, нанообъектларга хос хусусиятлар ўлчамларнинг 0,1 нм дан бирнеча ўн нанометргача бўлган сохасида айниқса ёрқин намоён бўлади. Бу сохада нанообъектларнинг ҳамма хоссалари (физик- механик, термо, электр, магнит, оптик, кимёвий, каталитик ва бошқа хоссалар) макрообъектларникидан кескин фарқ қилиши мумкин. Бошқача айтганда, физика ва бошқа табиий фанлар шу давргача атом ва молекулаларнинг хоссаларини анча чуқур ўрганди, улардан хосил бўлган макрообъектларни ҳам ҳар тарафлама ўрганиб, улардан ҳаётда ўз эҳтиёжлари учун кенг фойдаланишни йўлга қўйди. Лекин XX асрнинг охиригача фанда ўлчамлари 1нм 
[image: image531.wmf]1

100нм бўлган объектлар (зарралар)нинг хоссалари ўрганилмай қолган, шунинг учун бу сохага тегишли объектларни янги дунё деб аташ мумкин, уларнинг хоссаларини текшириш фанда 15 
[image: image2.wmf]¸

20 йил аввал бошланди. Бу фанга нанотехнология деб ном берилди ва у кенг тарқалди. 

        
Ингилизча маънога эга бўлган «nanotechnology» сўзини биринчи бўлиб япон олими профессор Норио Танигучи 1974 йилда таклиф этган эди. У бу терминни ўша йили Токиода бўлиб ўтган халқаро конференцияда (International Conference on Precision Engineering) «Нанотехнологиянинг асосий принциплари ҳақида» («On the basik Concept of Nanotechnology») деган маърузасида ишлатди. Шунга қарамасдан нанотехнология тушунчасига таъриф бериш процесси ҳали ҳам тўхтамаган, баъзан бу масала қизғин мунозараларга сабаб бўлмоқда.

        
У ёки бу объектни нанообъектлар қаторига киритишнинг аниқ критерийлари бўлмаса ҳам, лекин маълум физик жараёнлар, масалан объектлар ўлчамининг уларнинг хоссаларига кескин таъсир кўрсатиши бу муаммони ечиши мумкин. Бундай ходиса физикада «ўлчам эффекти» (рус адабиётида «размерный эффект») деб аталади. Аммо берилган объект баъзибир хоссаларига нисбатан ўзини микрообъектдек тутиши мумкин.

        
Хуллас, нанодунёнинг аниқ чегараларини чизиб бериш анча қийин иш. Адабиётда нанотехнологияга ўнлаб таърифлар берилган. Масалан, «нанотехнология тушунчасига қандай таъриф берасиз? деган саволга 100 та эксперт – олимлар қуйдагича жавоб берганлар:

· Ўлчамлари 100 нм дан ката бўлмаган элементлар билан иш кўрадиган технология   . . . . . . . . . . . . . . . . . . . . . . . . . . . . . . . . . . . . . . . . . . . . . . . .  45

· Субмикрон элементлар билан иш кўрадиган технология . . . . . . . . . . . 17

· Физиканинг принципиал янги қонунларини ишлатадиган технология . 5
· Битта – битта атом ва молекулалар билан иш кўрадиган (манипуляция қиладиган) технология . . . . . . . . . . . . . . . . . . . . . . . . . . . . . . . . . . . . . . .  23

· Бошқа жавоблар . . . . . . . . . . . . . . . . . . . . . . . . . . . . . . . . . . . . . . . . . . . . . 10

        
Қандай омиллар (сабаблар) нанотехнологияларни ривожлантиришга туртки бўляпти? Уларнинг баъзилари қуйдагилардир:

     - традицион материалларнинг таркибини ўзгартирмасдан туриб уларнинг хоссаларини радикал равишда ўзгартириш мумкин

     - принципиал янги материалларни яратиш мумкин

     - квант эффектларини қўллаш мумкин

     - махсулотларнинг (буюмларнинг) ўлчамларини камайтириб, катталигини атом (ёки молекула) даражасига олиб тушиш ва уларда янги функцияларни бажариш қобилиятини пайдо қилиш

     - табиатда бор наноструктуралардан (асосан биологик наноструктуралардан) эффектив фойдаланиш имкони кучайди

     - традицион технологиялар чегарасида умуман ечиб бўлмайдиган масалаларни қўйиш ва ечиш

     - материал ва энергияни сарфлашни камайтириш ва атроф муҳитни заҳарлашни деярли йўқ қилиш.

        
Албатта, инсон нанотехнологиялар асридан анча аввал ҳам нанодунёга тегишли объект ва процесслардан (уларнинг маъносини тушунмасдан) кенг фойдаланган. Масалан, ўзаро биокимёвий реакцияга киришиш бутун биосферанинг, шу жумладан инсон хаётининг асосидир; вино, пиво, сыр ва нонга ўхшаш махсулотларни тайёрлашда бижғиш процесси наноўлчамли биокатализаторлар – ферментлар иштирокида юз беради; фотопленкада фототасвирни ҳосил қилиш учун кумуш нанозаррачаларда юз берадиган фотокимёвий реакциядан фойдаланилади, ва ҳ.к. Лекин ўша пайтларда бу нанопроцессларнинг физик – кимёвий асослари маълум бўлмаган, шунинг учун улардан кенг миқёсда мақсадли равишда фойдаланишнинг ва ривожлантиришнинг имкони бўлмаган.

        
Ўзига  хос квантавий қонунлар асосида яшайдиган нанодунёнинг очилиши 15 – 20 йил аввал рўй берган бўлса-да, бундай дунёнинг мумкинлигини XX асрнинг ўрталарида башорат қилган олимлар бўлган. Уларнинг биринчиси Нобель мукофоти лауреати, таниқли физик –олим Ричард Фейнман ўзининг 1959 йилда ўқиган машҳур лекциясида шундай деган экан: «Пастда жой жуда ҳам кўп: физиканинг янги соҳасига қадам ташлашга таклиф» ( «There’s plenty of room at the bottom: an invitation to enter a new field of physics»). Кейинчалик шу лекциянинг ўқилган йилини кўпчилик томонидан илмий мақолаларда нанотехнологиянинг туғилган йили деб қабул қилиш таклиф этилди.

        
1986 йилда Массачусет технология институтининг илмий ходими Э. Дрекслер ўзининг «Яратувчи машиналар: нанотехнология асрининг кириб келиши» деб аталган машҳур китобини чоп этди. У ўз китобида Р.Фейнманнинг баъзибир ғояларини ривожлантирди. 90 – йилнинг ўрталарига келиб нанотехнологиянинг ҳар хил йўналишлари кенгайиб, ўзаро қўшилишлар кузатила бошлади, натижада дунё фан ва техникада юз бераётган янги революция бўсағасига келиб қолгани маълум бўлди, бу революция инсониятнинг ишлаб чиқариш принцпларини ўзгартириб юбориши мумкинлиги кўриниб қолди.

        
Замонавий саноатда бирорта маҳсулотни ишлаб чиқариш учун унга қандайдир ҳом ашё ишлатилади, масалан гугурт чўпи, мебель ва шунга ўхшашларга дарахт кесилади. Бу дарахт фойдали махсулотга айлангунча унинг анчагина қисми чиқиндига айланиб кетади. Лекин табиат ўзининг биосистемаларини яратишда инсонга қараганда анча тежамкорлик билан ишлайди – у мураккаб системаларни оддий молекулалардан  яратишда (масалан оқсил синтезида) чиқиндисиз йиғиш ва ўз – ўзини йиғиш технологиясидан фойдаланади, «ишлаб чиқариш» оқимларини ёки занжирларини бир – бирига шундай улайди-ки, натижада бир процессда ҳосил бўлган «чиқинди» кейинги процесс учун ҳомашё бўлиб хизмат қилади, натижада чиқинди деган нарсанинг ўзи қолмайди.

        
Охирги ўн йил ичида ана шундай «чиқиндисиз» ишлаш йўлига ўтиш ва саноат нанотехнологияларини яратиш имкони туғилди – бу замонавий саноатга бутунлай бошқача ёндашиш мумкинлигини кўрсатди: махсулотни яратишда ҳом ашёга «тепадан – пастга» ишлов беришдан кўра (бошқача айтганда катта загатовкаларни қирқиб, йўниб, чиқинди чиқариб кичик деталларни ёки тайёр махсулотни яратиш) ўрнига, «пастдан юқорига» юрган маъқул–деталларни табиатнинг элементар «ғиштларидан» (атом ва молекулалардан) йиғиш ва ўз – ўзини йиғиш (self – assembly) принципидан фойдаланиб тайёрласа бўлади, бунда чиқинди деган нарса бўлмайди.
        
Албатта, айтилган фикрлар ёрқин лозунга ёки образга ўхшайди, лекин улар катта масштабдаги ишлаб чиқаришга бўлган бир ёндашувдир, физика қонунлари уларни инкор қилмайди. Келажакда ҳам маълум материаллар, махсулотлар ёки уларнинг бир қисми улардан каттароқ хом ашёдан тайёрланса («тепадан – пастга» услуби қисман сақланса керак), қолганлари нанотехнологиялар асосида тайёрланса керак, бошқача айтганда бу икки принцип бир – бирини ҳали анча йил тўлдириб турадиганга ўхшайди.

        
Маълумки, атомларнинг структураси ва хоссалари уларнинг ядросидаги нуклонлар сонига боғлиқ ва квант механиканинг қонунлари асосида бошқарилиб турилади. Инсоннинг хохиши билан атомлар структураси ўзгармайди – уларни модданинг энг кичик порцияси деб аташ мумкин. Лекин бир нечта атом ёки молекуладан тузилган кластер (ёки бирқанча молекулалардан иборат ассоциат) хоссаси ундаги молекулаларнинг сонига боғлиқ ва бу сонни инсон ўз хохишича ўзгартириши мумкин, бу ўзгариш эса кластернинг (ёки махсулотнинг) хоссасини ўзгартиради. Нанотехнология ана шунга интилади.

        
Нанотехнология ва наномахсулотларнинг зарурлигига яна яхши бир мисол келтириш мумкин. Биламиз–ки, инсон узоқ йиллардан бери ўзи учун керакли бўлган ҳар хил ускуналарни яратди ва уларни бетўхтов мукаммаллаштириб келяпти. Бу ускуналарнинг баъзиларининг ўлчамлари  ~1 м атрофида, булар, масалан, кетмон, теша, болта ва ҳ.к. Уларнинг ўлчамлари минг йил ичида ҳам ўзгармаган. Шундай ускуналар борки, уларнинг ўлчамлари камайса янада яхши бўлади, улар тежамкор ва тез ишлайдиган бўлиб қоладилар, ўз функцияларини янада ишончли бажара бошлайдилар. Бунга ёрқин мисол сифатида транзисторларни кўрсатиш мумкин. XX асрнинг иккинчи ярмида электроника ва электрон хисоблаш техникасининг ривожланиши ярим ўтказгичли диод, триодлар, микросхемалар ва бутун процессорли системаларнинг миниатюризация қилиниши билан параллел равишда юз берди. Ана ўша пайтда инсоният қўлида хизмат қилаётган нарсаларнинг ўлчамини имкон борича камайтириш, илож бўлса уни атом – молекуланинг ўлчамига яқинлаштириш ғояларига асос пайдо бўлди. Табиийки, наносистемаларни яратишда «қурилиш материали» сифатида атом ва молекулалар хизмат қилади, лекин қуриш технологияси қандай бўлади? Албатта, энг эффектив технология – бу элементларнинг ўз – ўзини йиғиш («самосборка») ва ўз – ўзини уюштириш («самоорганизация») процессидир.

        
Электроника элементларини микроминиатюразиция қилиш йўлида эришилган ютуқлар одамни ҳайрон қолдиради: ярим аср давомида Мур қонуни бажарилиб келяпти – ҳар 1,5 
[image: image3.wmf]¸

 2 йил ичида «чип» да жойлаштириладиган элементларнинг (шу жумладан, транзисторларнинг) сони 2 марта кўпаяди, уларнинг ўлчами R эса камаяди (расм 1.1)


[image: image4]
Расм 1.1 Яримўтказгичли микроэлектрониканинг ривожланиш динамикаси (Мур қонуни).

        
Натижада хозирги замонда яратилган микросхемалардаги элементларнинг сони Ер шаридаги одамлар сонига яқинлашиб қолди (~6∙109 та одам), лекин бу элементлар 1см2 юзага жойлаштирилади. Шу кунларда элементларнинг ўлчами R ~ 100нм гача олиб борилди, аммо атом ўлчамларигача (~ 0,1 нм гача) етиб бориш катта меҳнатни ва анчагина вақтни талаб қилади.

        
Нанотехнологиянинг охирги 10 йил ичида шиддатли ривожланишини шу сохага тегишли программаларни молиялаштиришнинг ортиши, мақола ва патентлар, конференциялар ва махсус журналлар сонининг кескин кўпайишида ҳам кўрса бўлади (расм 1.2 ва 1.3)


[image: image5]
Расм 1.2. АҚШ нинг «Миллий нанотехнологик инициатива» программасига ажратилган молиянинг ўсиш динамикаси

[image: image6]
Расм 1.3. Баъзи давлатларда нанотехнология сохасида олинган патентлар сонининг ўсиш динамикаси.
        
Расм 1.3 даги графикнинг вертикал ўқида (ординатасида) патентлар сони логарифмик шкалада келтирилган, вақт эса горизонтал ўқда (абсциссада) – чизиқли шкалада. Яримлогарифмик шкалада графикнинг тўгри чизиқли боғланиш кўринишида эканлиги патентлар сонининг вақтга нисбатан экспоненциал кўринишда ўсишини англатади.

        
Нанотехнологиянинг ютуқларини ҳаётга татбиқ этиш учун, албатта, нанообъект ва наноматериалларнинг структураси ва хоссалари ҳақида, уларнинг ташқи таъсирга жавоб бериш фундаментал принциплари ва қонуниятлари ҳақида, наноматериалларни синтез ва тадқиқ қилиш технологиялари ҳақида, уларни катта  масштабда ишлаб чиқариш ва сифатларини назорат қилиш услублари ҳақида чуқур билимга эга бўлишимиз керак. Бунинг учун биринчи навбатда нанотехнология фани ҳақида фундаментал билимларни умумлашган, бир системага келтириб ёзилган ҳолатда баён қилувчи дарслик ёки монографиялар керак. Афсус-ки бундай адабиёт ўзбек тилида бизнинг мутахассисларимиз томонидан ҳали ёзилгани йўқ. Қўлингиздаги ушбу китобча ана шу адабиёт танқислигини бироз бўлса-да камайтириш учун қилинган ҳаракатнинг маҳсулидир. Китобчанинг асосий мақсади – магистр ва аспирантларни нанотехнология фанининг фундаментларини ташкил этувчи қонун ва принциплари ва нанообъектларни кўриш, тадқиқ қилиш, қуриш ва уларни манипуляция қилишга имкон берувчи аппаратуранинг (микроскопларнинг) ишлаш принциплари билан танишишдиришдир.

II – БОБ
Нанозаррачаларнинг физик хоссалари

        Илмий адабиётда кўпинча «нанозаррача» сўзининг ўрнига «кластер» сўзи ишлатилади. Кластер деганда икки ёки ундан кўп молекулалар бирлашиб ҳосил қилинган структурани тушунилади. Кластер кичик бўлиши ҳам, ёки гигант масштабда ҳам бўлиши мумкин, унинг ўлчами  1 нм дан   1000 нм гача бўлиши мумкин. Кластерларнинг турлари кўп бўлади, уларга мисол сифатида фуллерен молекулаларини ва нанотрубкаларни келтириш мумкин. Бу китобчада биз «нанозаррача» сўзи билан иш кўрамиз, нанотехнологиянинг фундаментида ётган қонунларни ўрганиш учун шу сўз бизга етарлидир, лекин керак бўлганда «кластер» сўзи ҳам ишлатилади.

        Нанозаррачаларнинг ўзига хос (специфик) хоссаларга эга бўлишининг сабаблари кўп, биз уларни икки гуруҳга бўламиз:

1. Нанозаррачаларнинг очиқ юзаси ва бир жинсли бўлмаган материалларни ажратиб турувчи чегара юзасининг катта роли

2. Модданинг атом – молекуляр тузилишида дискретлиликнинг яққол намоён бўлиши ва наноҳажмда ўлчамли квант эффектлари

§ 2.1. Нанозаррачалар юзасининг роли

Заррачани щарча деб қарасак, унинг юзасидаги юпқа қатламдаги атомлар сонининг улуши 
[image: image7.wmf]a

 заррачанинг радиуси камайган сари ошаверади, чунки:

 (S-заррачанин юзаси, V- унинг ҳажми, R-унинг радиуси)
        Бундан ташқари яна биламиз-ки, юзадаги атомларнинг хоссалари модда ичидаги (ёки ҳажмдаги) атомларнинг хоссаларидан фарқ қилади, чунки бу атомлар атрофдагилар билан хажмдагиларга қараганда бошқачароқ боғланган: юза атомлари бир тарафдан, ҳажм атомлари эса тўрт тарафдан боғланган.

        Юзадаги атомлар боғларининг бир қисми бўш (эгалланмаган) бўлганлиги учун атомлар орасида реконструкция юз бериши ва у ерда бошқача тартиб ўрнатилиши мумкин. Юзада яна атроф муҳитдан ютилган атом ва молекулалар, оксид пленкалар бўлиши мумкин.

        Агар атом нанозаррачанинг қиррасида, чуқурлик ёки дўнг жойида жойлашса (у ерларда координацион  сон кичик бўлади), у ҳолда бу заррачанинг кимёвий ва каталитик фаоллигини оширади.

        Электронларнинг очиқ юза билан таъсирлашуви юзада махсус юза холатларини (Тамм холатларини) келтириб чиқаради, дефектларнинг таъсирлашуви эса тақиқланган зонада локаллашган электрон холатларини юзага келтиради.

         Айтилганлар ва яна бошқа сабаблар юзадаги юпқа бир қатламни модданинг янги бир холати деб аташга фундаментал асос бўлаолади. Қаттиқ жисмнинг юзасини ўзига хос алоҳида бир дунё деб аташ мумкин, унда қаттиқ жисм хоссаларидан ташқари яна суюқлик ва газ хоссалари ҳам намоён бўлиши мумкин. Яна шуни айтиш керак-ки, заррачанинг юзи унинг ичидаги дефектларни ўзига тортиб олиш хусусиятига эга, бошқача айтганда юза ҳажмдаги дефектларни ўзига тортиб (сўриб) олиш кучига эга, у шу билан заррача ичини дефектлардан тозалайди, уни янада такомиллаштиради.

        Заррачанинг юзаси ҳақида гап юритилар экан, унинг хоссаларини белгилаб берадиган процесс ҳақида – унсур атом ва молекулаларнинг адсорбцияси ҳақида ҳам алоҳида айтиб ўтишимиз керак. Биламиз-ки, монокристалларнинг тоза юзаси юқори вакуумда олинади. Агар юзадаги моноқатламда 

 та атом бор десак, оддий шароитда адсорбция қилинган атомларнинг моноқатлами деярлик бир зумда ҳосил бўлади. Газларнинг кинетик назариясига кўра, Р босимда 1 см2 юзага 1 сек ичида М масссага эга бўлган газ атомларининг урилишлар сони қуйидаги ифода билан аниқланади

Больцман доимийси. Хона хароратида N=2∙1019 P/M1/2см2 сек-1. Агар босимни Р=10-6 Па (10-8 Торр) ва М=20

30 деб ҳисобласак юза 102
[image: image14.wmf]¸

103 секунд ичида бир моноқатлам газ қатлами билан қопланар экан. Демак, вакуумни янада чуқурроқ қилинса, масалан 10-9 торр қилинса, бундай босимда бир неча ойлар давомида адсорбция кузатилмаслиги мумкин.

        Адсорбция икки турли бўлади – физикавий ва кимёвий. Физикавий адсорбцияда молекулалар юза билан Ван –дер –Ваальс кучлари билан боғланадилар, кимёвий адсорбцияда (хемосорбцияда) – кимёвий реакциялар ёрдамида. Адсорбция бўлаётган атом юза билан электрон алмашиниб ионизация бўлиши мумкин (расм 2.1):

Зоналар назарияси бўйича, агар атомнинг электрон билан эгалланган энергетик холати қаттиқ жисмнинг Ферми холатидан юқори бўлса, атомдаги электрон қаттиқ жисмга ўтади ва атом мусбат ионга айланади. Лекин атомнинг эгалланмаган холати Ферми холатидан пастроқ бўлса, у ҳолда электрон қаттиқ жисмдан атомга ўтади ва у манфий ионга айланади. Бундай процессларнинг эхтимоллиги атом ва қаттиқ жисм ўртасидаги барьернинг баландлигига боғлиқ.


[image: image15]
Расм 2.1. Адсорбция бўлаётган атомнинг энергетик холатлари.
        Кластерларнинг (нанозаррачаларнинг) кўпгина хоссаларини анализ қилишда оддий термодинамик модель уларнинг бир қанча муҳим хоссаларини чуқурроқ тушунишга имкон бериши маълум. Биз бу ерда термодинамиканинг нанокластерларни ўрганиш учун керак бўладиган энг минимал тушунчалари ҳақида информация бериб ўтамиз.

§ 2.2. Кимёвий потенциал, Гиббс ва Гельмгольц эркин энергиялари.
        Кимёвий потенциалнинг юза хоссаларини ўрганишдаги ролини тушуниш учун уни механикадаги харакат динамикаси билан солиштириб кўрамиз. Биламизки, жисм харакатидаги ўзгаришлар куч таъсири остида бўлади, куч тушунчаси харакатнинг ҳамма асосий қонунларида иштирок этади. Кимёвий жараёнларни юргизадиган кучнинг табиати қандай, кимёвий реакцияларнинг йўналишини, уларнинг бошланиши ва тугашини нима белгилайди? Қандай катталик кимёвий ўзгаришларни миқдорий ифодалаб бераолади?

        Кимёвий реакцияларни харакатга келтирувчи куч тушунчаси асосида кимёвий потенциал тушунчаси ётади. Бу тушунчани Америка олими физик – теоретик Гибсс киргизган (1839 – 1903). У кимёвий ўзгаришлар юз бераётган гетероген системани кўриб чиқди. Бу система бир нечта гомоген қисмдан иборат бўлиб, унинг ҳар бирида ҳар хил S1, S2, S3, ….Sn  жисмлар бўлиб, уларнинг массалари m1, m2, . . . mn. У пайтда Гиббс бу жисмлар орасида бўлиши мумкин бўлган кимёвий реакцияларни кўзда тутмаган эди, у фақат гомоген қисмлар ўртасида модда алмашинуви юз беради, деб ҳисоблаган. Бирор бир гомоген қисм энергиясининг ўзгариши dU ундаги бор жисмлар массаларининг ўзгаришига пропорционалдир:

Бу ердаги 

 коэффициентлар кимёвий потенциал деб аталади, Т, S, p  ва V лар системанинг ҳаммамиз биладиган температура, энтропия, босим ва ҳажмини билдиради. Бу ифода мувозанат холатини ифодалайди. Кимёвий ўзгаришларни массанинг эмас, молларининг ўзгаришида ёзган қулай:

        Биламиз-ки, термодинамиканинг биринчи қонуни қуйидаги кўринишга эга:

Бу ерда Q – системага берилган иссиқлик энергияси, А – унинг ташқи кучларга қарши бажарган иши, 

- ички энергиясининг ўзгариши. Агар  ишни икки қисмдан – ҳажмнинг ўзгармас босимда ўзгариши ва кимёвий ўзгаришда бажарилган ишдан иборат деб ҳисобласак, у ҳолда А=pdV+Aким деб оламиз ва 

Қайтар жараёнлар учун термодинамиканинг иккинчи қонуни бўйича 

Демак, Аким – бу ички энергиянинг бир қисми бўлиб, уни ўзгармас босим ва ўзгармас температурада ишга айлантириш мумкин. У Гибснинг эркин энергияси деб аталади ва G харфи билан белгиланади (изобар – изотермик потенциал).

Умумий холда Гиббснинг эркин энергияси қуйдагича ёзилади:

 ифода энтальпия деб аталади ва у ички энергия 

ларга боғлиқ бўлади.
Жараён ўз – ўзидан юз бериши учун Гиббс энергияси манфий бўлиши керак, бошқача айтганда G камайиши керак.

        Ўзгармас ҳажмда юз берадиган жараёнлар учун Гельмгольц энергияси ишлатилади:

Агар жараёнлар конденсирланган фазада ёки ўзгармас ҳажмда кетса Гиббс ва Гельмгольц энергияларининг ўзгариши бир – бирига тенг бўлади.

        Нанокластерларнинг хоссаларига улар ўлчамларининг таъсирини кўришдан аввал термодинамика ёрдамида ўлчамли эффектлардан бири бўйича олинган натижа ҳақида айтиб ўтамиз.

        Кластернинг холати унинг эркин энергияси 

 билан белгиланади. Кластернинг суюқ ва қаттиқ холатларидаги эркин энергияларнинг фарқи тенг:

 - кластернинг суюқ ва қаттиқ холатлари учун кимёвий потенциаллар фарқи. Кўриниб турибди-ки, кластер эриганда 

 - кластердаги атомлар зичлиги, R – кластер радиуси). Эриш процессида  

 кўринишга эга бўлади ва унинг графигининг қандай бўлишлигини кўз олдимизга келтириш қийин эмас (расм  2.2):

Расм 2.2. Ёлғиз кластер учун Гиббс эркин энергиясининг ўзгариши. 

 бўлганда кластер қаттиқ холатдан суюқ холатга ўтади, бунда 

 бўлади. Критик радиус қуйидаги формуладан аниқланади:

 бўлганда кластер суюқ холатда бўлади. Агар Т0 – массив жисмнинг эриш температураси деб олсак, ҳисоблашлар шуни кўрсатадики, 

 кластер радиусига қуйдагича боғлиқ экан (Т – кластернинг эриш температураси):

(q – фазавий ўтишнинг яширин иссиқлик миқдори)

     Бу ифодадан айтиш мумкин-ки, эриш температураси кластернинг радиуси камайганда камаяр экан. Кластернинг ўлчами камайиши билан эриш температурасининг хона температурасигача камайиши  тилла,қалай, CdS ва бошқа моддаларнинг нанокластерлари учун кузатилган (расм 2.3):

Кўпгина металларнинг нанозаррачалари улардаги атомларнинг сони бирнеча ўнтага етганда металл хоссаларини йўқотадилар ва ярим ўтказгичга ёки диэлектрикка айланиб қоладилар.

        Юқорида айтилгандек, заррача юзасининг ҳажмга бўлган нисбати радиус камайган сари ортиши юзадаги кучлар (адгезион, электростатик, капилляр ва бошқа кучлар) ролининг ҳажмдагига қараганда ортишига сабаб бўлади.

        Ўлчам эффектининг яна бошқа сабаби бор. Ҳар қандай кўчиш процессида (электр токи, иссиқликўтказувчанлик, пластик деформация ва ҳ.к.) ташувчиларда (электронларда, фононларда …) қандайдир эркин югириш масофаси 

 (бир тўқнашув билан иккинчи тўқнашув орасидаги масофа) бўлади. Агар заррачанинг радиуси 

 бўлса, ташувчининг сочилиши (тутилиши, ушлаб олиниши, ўлиши ва ҳ.к.)  ҳажмнинг ичида бўлади ва объектнинг геометриясига деярли боғлиқ бўлмайди. 

 бўлганда эса ситуация радикал (кескин) равишда ўзгаради ва кинетик жараёнлар заррача ўлчамига кучли боғлиқ бўлиб қолади.

Расм 2.3. Тилла ва CdS нанозаррчалари эриш температураси Тm нинг ўлчамга боғлиқлиги.
Албатта, ташувчиларнинг эркин югириш узунлиги ўлчам эффектининг пайдо бўлишига олиб келадиган ягона физикавий параметр эмас. Бундай параметрлар қаторига экранировка узунлиги, скин – қатламнинг қалинлиги, диффузия узунлиги ва бошқа параметрлар киради. Буларнинг ҳаммаси – классик катталиклардир, шунинг учун уларга классик ўлчам эффекти тўғри келади. Квант табиатига эга бўлган параметр бўлган ҳолда, масалан де – Бройл тўлқини узунлиги, квантавий ўлчам эффекти юзага кела бошлайди.

        Тортиш кучлари ва юза эркин энергиясини камайтиришга интилиш ажойиб хоссани – нанообъект ва структураларнинг ўз-ўзини ташкил этиш ва ўз-ўзини йиғиш хоссаларига олиб келар экан. Бундай хоссалар нанообъектлар газ фазасидан ёки  суюқликдан қаттиқ жисм юзасига ўтираётганда намоён бўлади. 

        Макромолекуляр структураларнинг ўз-ўзини йиғиш ёки ташкил этиши мумкинлиги сенсорларни, молекуляр электроника элементларини, функционал қопламаларни ишлаб чиқаришни йўлга қўйишга имкон яратади.

        Демак, хулоса қилиб айтганда, заррача ўлчамининг кичик бўлиши кўп жараёнларнинг юз бериш шароитларини ўзгартириб юборади – структуранинг ўзгариши, магнитланиш, иссиқлик энергиясини ва зарядни ташиш, нурнинг ўтиши ёки қайтиши ва ҳ.к. Бунда жисмнинг ҳамма фундаментал хоссалари ўзгариб кетади: решетка доимийси, электрон ва фонон спектри, электроннинг чиқиш иши, эриш температураси ва ҳ.к.

§ 2.3. Квантавий ўлчам эффектлар ва асосий наноматериаллар.
        Агар нанозаррачадаги атомлар сони чегараланган бўлса, дискретликнинг заррача хоссаларига бўлган таъсири яққол сезилади. Бундай заррачаларга классик назария билан ёндашиб бўлмайди. Шу билан бирга атомлар орасидаги кичик масофа ва ўзаротаъсир эркин атом назариясини ҳам қўллашга имкон бермайди. Атомларнинг бир коллектив бўлиб таъсирлашиши нанозаррача хоссаларининг атомлар сони Nга боғлиқ бўлиб қолишига олиб келади. Кўпинча атомлар сони маълум «сехрли» сонларга тенг бўлганда электр, оптик, кимёвий ва бошқа хоссаларда «резонанс» (кескин) ўзгаришлар юз беради. Масалан, металларнинг гексагонал – марказлашган кристалида бу «сехрли» N сонлар қуйдаги қаторни ҳосил қилади: 1, 13, 55, 147, 309, 561 ва ҳ.к. Ҳар бир цифра тўғри шаклли ва устки қатлами тўлган заррачани билдиради. Бундай заррачалар одатда турғун бўлади ва тез – тез учраб туради.

        Кичик ўлчам ва кичик температурада ўзига хос квант ўлчам эффекти кузатилади. Улар квант ўраларда, квант симларда,квант халқаларда, квант нуқталарда яхши кузатилади:

[image: image51]
                    Квант ўра                            Квант сим               Квант нуқта
        Буларда  де –Бройл тўлқин узунлиги уч ўлчамларнинг (x,y,z йўналишда) камида биттасидан катта бўлади, бошқача айтганда электроннинг тўлқин функцияси чегараланган ва деформация қилинган бўлади. Қуйида биз адабиётда тез-тез учрайдиган бир нечта нанозаррачалар (нанокластерлар) ҳақида қисқача тўхталиб ўтамиз.
        Углеродли кластерлар: фуллеренлар ва нанотрубкалар 

Углерод кристалларида атомлар бир – бири билан кучли атом боғланишга эгалар. Углерод атомлари бошқа элементларга қараганда кластерларга осонроқ бирлашадилар. У табиатда водород, кислород ва гелийдан кейин энг кўп тарқалган элементдир. Маълумки, «қизил гигантлар» деб аталувчи юлдузлар коинотга ўзидан жуда катта миқдорда углерод чиқариб туради, шунинг учун «юлдузлар чанги» углерод кластерларидан иборат бўлса керак. Хозирги пайтда углерод кластерларини лаборатория шароитида лазер нури ёрдамида ёки «дуговой разряд» орқали углеродни «чанглатиб» олинади. Углерод кластерлари икки турли бўлади – кичик углерод кластерлари (уларда углерод атом сони  n<24 бўлади) ва фуллеренлар (атомлар сони n>24 бўлади). Биз асосан фуллеренлар ҳақида гаплашамиз.
        1985 йилда Х. Крото ўзининг ҳамкасблари билан «Nature» журналида илмий мақола чоп этди ва унда 60 ва 70 тадан углерод атомидан иборат янги кластерлар олиш (синтез қилиш) методи ҳақида хабар берди. Тез орада маълум бўлди-ки, топилган кластер сфероид топологиясига эга бўлган индивидуал молекула экан. Бу молекулага фуллерен деб ном қўйилди. Бунинг сабаби шунда-ки, америкалик архитектор Р.Б. Фуллер беш–ва олтибурчак шаклдаги формалардан тузилган гумбазлар қурган экан ва бу гумбазлар топилган углерод кластерлари шаклини қайтарар экан. Фуллеренларнинг кашф этилиши ва уларнинг тадқиқ қилиниши 1996 йилда кимё бўйича Нобель мукофоти билан тақдирланди. Тез орада фуллеренлар ва у билан «қондош» структуралар (нанотрубкалар ва ҳ.к.) XXI аср материалларининг асосига айланиши мумкинлиги маълум бўлди ва бу молекулаларни синтез қилиш методлари устида иш олиб бориш дунё масштабида қизиб кетди.

        Фуллеренлар нимаси билан қизиқиш уйғотмоқда? Углерод атомларидан тузилган графит ва олмосдан нима билан фарқ қилади? Графит – юмшоқ, шаффоф бўлмаган материал, электр токини яхши ўтказади, олмос эса шаффоф материал, диэлектрик ва жуда қаттиқ. С60 деб белгиланадиган ва 60 та углерод атомидан тузилган фуллерен молекуласи 20 та олтибурчакдан ва 12 та бешбурчакдан тузилган, уларнинг учларида углерод атоми жойлашган (расм 2.4). Уларнинг ҳаммаси бир – бирига эквивалент, ҳар бир углерод атоми учта қўшни углерод атоми билан ўзаро боғланган.

        Натижада С60 фуллерен молекуласи футбол коптогининг покрышкасига ўхшаб қолади ва 0,7нм диаметрга эга бўлди. С70 молекуласи эса регби коптогини эслатади.

        Кимёвий нуқтаи назардан фуллерен молекуласидаги углерод атомлари sp2 – гибридизацияланган холатда бўлади ва улар ўзаро 
[image: image52.wmf]s

 - боғ билан боғланган. Қолган валент электронлар делокализация бўлади ва иккиланган 
[image: image53.wmf]p

 - боғни ташкил этади.

        Фуллерен молекуласининг нормал тебраниш частоталари 250
[image: image54.wmf]¸

 1600 см1 диапазонида жойлашган. С60 молекуланинг N=3n-6=3∙60-6=174 та фундаментал тебраниш частотаси бўлиши керак, лекин унинг юқори симметрияга эга эканлиги туфайли 46 та частота бўлади. Шулардан 4 таси инфрақизил спектрда, 10 таси комбинацион сочилиш спектрида кўринади,қолганлари симметриянинг тақиқлаши бўйича кўринмаса керак.

        С60 молекула, юқори симметрияга эга бўлганлиги ва ҳамма 
[image: image55.wmf]s

 - боғлар берк бўлганлиги учун, иссиқликка жуда чидамлидир (инерт муҳитда 1700˚ К гача). Шунга қарамасдан унинг ичига хар хил атомларни, ҳаттоки кичкина молекулаларни жойлаштириш мумкин, ҳосил бўлган системани эндоэдрал комплекслар деб аталади. Ташқарисида кимёвий реакциялар ёрдамида хар хил группаларни унинг юзасига улаш мумкин. Бундай комплекслар фан ва техникада ҳар хил функцияларни бажариши мумкин.

Расм 2.4. С60,  С70 фуллерен ва бир деворли нанотрубка молекулалари.

1991 йилда япон олими С. Ииджима электрдуга таъсирида ҳосил қилинган графит парида нанотрубкаларни топгандан кейин углерод наноструктураларга бўлган қизиқиш янада ошиб кетди. Уларнинг энг оддийлари ва тадқиқот – амалиёт учун катта қизиқиш уйғотганлари бир деворли нанотрубкалар бўлиб чиқди (расм 2.4).

        Бу трубкаларнинг ҳам деворлари учларида углерод атомлари жойлашган олтибурчаклардан тузилган.

         Углерод нанотрубкалари ичи бўш цилиндр шаклида бўлиб, диаметри 0,5 
[image: image56.wmf]¸

2 нм ва узунлиги бирнеча ўн мкм гача бўлиши мумкин. Хозирги пайтда улардан катталиги нанометрларга тенг бўлган электрон қурилмалари қурилмоқда. Яқин келажакда нанотрубкалардан хар хил приборларнинг, шу жумладан компьютерларнинг керакли элементлари ясалабошланади. Натижада информацияни ёзиш зичлиги ўзининг назарий чегара қийматигача етиб боради (битта молекулага бир бит) ва компьютерлар деярли чегараланмаган хотирага ва ишлаш тезлигига эга бўлиб қоладилар.
Ўралган графит қатлам геометрияси 

        
Агар атомлари графит типида жойлаштирилган лентани цилиндр шаклида ўралса, углерод нанотрубкаси ҳосил бўлди (Расм 2.5)
Нанотрубка устида атомларнинг қандай жойлашганини билиш учун графит листининг устида вектор  C=(na1, ma2) ни чизамиз, бу ерда а1 ва а2 – базис  векторлар, n ва m лар – бутун сонлар. Шу векторнинг боши ва учига перпендикуляр равишда 
[image: image57.wmf]L

 чизиқларини чизамиз ва шу чизиқлар бўйича листдан узунлиги чексиз бўлган лента қирқиб оламиз. Шундан сўнг лентани цилиндр шаклида шундай ўраймиз-ки, натижада  
[image: image59.wmf]L

 чизиқлар бир – бирининг устига тушсин. Ҳосил бўлган цилиндрнинг айлана узунлиги С векторнинг узунлигига (модулига) тенг бўлади ва у (n, m) нанотрубка деб аталади. Умуман олганда нанотрубкалар винтовий (винт) симметрия ўқига эга бўладилар ва бундай нанотрубкалар хираль нанотрубкалар дейилади. Фақат (n1o) ва (n1n) нанотрубкалар хираль бўлмайди, бундай нанотрубкаларда олтибурчаклар цилиндр ўқига параллель ва перпендикуляр равишда жойлашган бўладилар. Расм 2.5 дан кўриниб турибди-ки, хираллик бурчаги Ф цилиндр ўқи билан олтибурчакларнинг йўналиши ўртасидаги бурчакка тенг.

Расм 2.5. Нанотрубканинг моделини тузиш:  а) графит қатлам ва лента (11,7);

 б) нанотрубка (11,7). Нанотрубка геометриясини (n, m) индекисидан ташқари яна цилиндр С нинг айланаси узунлиги ва хираллик бурчаги Ф билан ҳам характерлаш мумкин. Агар вектор С олтибурчакларнинг вертикаль  ёки қия йўналган «сийраклашган» чизиғи бўйлаб йўналган бўлса, у ҳолда хираль бўлмаган (n, 0) ва   (n, n)  нанотрубкалар хосил бўлади.
Нанотрубканинг металл ва яримўтказгичлиги.

Электрон функционал элементларни яратиш ва бу элементларни бирлаштириб мураккаб приборларни ишга тушириш учун яримўтказгичлар ва токни яхши ўтказувчи материаллар (хусусан, металлар) керак. (n, m) индекслари ҳар хил бўлган нанотрубкалар – булар, умуман олганда, тузилиши ҳар хил бўлган полимерлардир, шунинг учун уларнинг электр ўтказувчанликлари ҳам ҳар хил бўлади. Нанотрубкаларда ҳар бир углерод атоми учта қўшни углерод атоми билан боғланган бўлади. Бунда ҳар бир углерод атомининг тўрт валент электронидан учтаси локаллашган 
[image: image61.wmf]s

 - боғ ҳосил қилади, тўртинчи электрон эса делокализация қилинган 
[image: image62.wmf]p

 боғлар системасини ҳосил қилади (худди бензолдаги каби). Бу  
[image: image63.wmf]p

 электронлар ўзларининг атомлари билан кучсиз боғланганлар, шунинг учун улар системада зарядларни ташишда қатнашишлари мумкин. Бунинг учун электрон билан  эгалланган   
[image: image64.wmf]p

 - холатлар бўш 

*- ҳолатлар билан қўшилиб кетган бўлиши керак, акс ҳолда нанотрубка яримўтказгич бўлади. Ҳозирги пайтда n – m айирманинг қийматига қараб нанотрубка металл бўладими ёки яримўтказгичми – осонгина аниқлайдиган методлар топилган.
Диод қандай ишлайди?

Қайилмаган тўғри цилиндр шаклидаги нанотрубкалар кетма – кет бир – бири билан боғланган олтибурчаклардан ҳосил бўлади. Агар қарама – қарши тарафда олтибурчакларни (биттадан) еттибурчакка ва бешбурчакка алмаштирсак, демак дефектлар киритсак, нанотрубка расмда кўрсатилганидек қайилади. Букилган жойдан чап ва ўнг тарафда углерод олтибурчакларнинг нанотрубка ўқига нисбатан ориентацияси ҳар хил бўлиб қолади, бу эса унинг кўп хоссаларини ўзгаришига олиб келади. 

Расм 2.6.
Натижада қайилган жойнинг чап тарафи металга, ўнг тарафи яримўтказгичга айланади ва биз молекуляр гетеропереход метал - яримўтказгичга эга бўламиз. Бу системада электронлар чап тарафдан (металдан) ўнг тарафга (яримўтказгичга) ўта бошлайдилар, бу эса потенциал барьернинг ҳосил бўлишига олиб келади. Барьер туфайли электр токи фақат бир тарафга оқадиган бўлиб қолади (бу p-n ўтишнинг аналогидир). Натижада нанодиодга эга бўлдик (расм 2.7)

Расм 2.7 да кварц шишаси SiO2 пластинкасининг устига тилладан  қилинган иккита ўта ингичка ўтказгич (сим) қўйилган, уларнинг устига букилган нанотрубка ўрнатилган. Схеманинг вольт –ампер характеристикасидан кўриниб турибдики, диодга берилган кучланиш 2 Вольтдан ошгандагина ток пайдо бўлади. Бундай диод тўғирлагични ясашга асос бўлади, бу эса электрон схемалардаги асосий элементлардан бири ҳисобланади.

Расм 2.7.  Букилган нанотрубкали диод тўғирлагич.

Майдонли транзистор  
        
Нанодиод яратилгач навбат нанотранзисторга келди. Хўп, энди қандай қилиб нанотрубкадан транзистор ясаса бўлади? Бу масала ҳам ечилди. Яримўтказгичли нанотрубка асосида майдонли транзистор яратишга мувоффақ бўлинди. Майдонли транзистор (триод) – бу ташқи электр майдони таъсирида зарядларининг ҳаракатига таъсир қилиш имкони бор электрон қурилмадир (расм 2.8)

[image: image143.wmf]2020


а)                                                                          б)
Расм 2.8. Нанотрубкали майдонли транзистор

        Бундай қурилма электр сигналини кучайтиришда, переключателларда ва бошқа ҳар хил қурилмаларда (айниқса компьютерларда) кенг ишлатилади. Расм 2.8 да нанотрубка иккита ўта ингичка ўтказгичга (симга) қўйилган, ўтказгичлар эса изолятор ролини бажарувчи кварц шиша пластинкасининг устида жойлашган, учинчи  бошқарувчи электрод (затвор) сифатида ингичка кремний пластинкаси хизмат қилади (а); (б) да электр ўтказувчанликнинг затворга берилган потенциалга боғлиқлиги кўрсатилган. Яримўтказгичли нанотрубкада валент зона ва ўтказувчанлик зонаси тақиқланган зона билан ажратилган, шу сабабли бу зоналарда заряд ташувчи зарралар (валент зонада тешиклар, ўтказувчанлик зонасида электронлар) кам бўлади. Учинчи электродга (затворга) U электр потенциали берилганда нанотрубка жойлашган жойда электр майдони ҳосил бўлади, бу эса натижада зоналарнинг қийшайишига ва улар орасидаги масофанинг камайишига олиб келади, натижада электронларнинг ўтказувчанлик зонасига ўтиши ошиб кетади (ток кучаяди). Потенциал U= - 6В бўлганда заряд ташувчиларининг концентрацияси максимал қийматга эришади, нанотрубка хаттоки металга айланади.

Нанотрубкали дисплей       
Компьютернинг асосий қисмларидан бири бўлмиш дисплейни ҳам углеродли нанотрубкалардан ясаш мумкинлиги исбот қилинди, бу амалга ошса натижада бутунлай янги принципда ишлайдиган дисплейлар авлоди пайдо бўлади.

Расм 2.9. Нанотрубкалардан олинадиган автоэлектронэмиссия ишлатиладиган дисплей.
Расм 2.9 да кўрсатилган схеманинг ишлашини кўриб чиқамиз. Схемадаги катодга нанотрубкалар махкамланган ва улар анодга қаратиб тизиб чиқилган. Энди катодга манфий кучланиш ва анодга мусбат кучланиш берсак, нанотрубкалар атрофида электр майдон куч чизиқларининг кескин эгилиши кузатилади ва нанотрубкаларнинг учлари яқинида электр майдон кучланганлиги жуда ҳам катта бўлиб кетади. Бундай майдон нанотрубкадан электронларни суғириб олиши мумкин. Ташқи майдон таъсирида бундай электронлар анодга қараб учаётган оқимни ҳосил қилади. Бу оқим, тезлиги кучайиб, анодга бориб урилади. Агар анодга ўзидан нур чиқарувчи люминофор суртилган бўлса, у ҳолда автоэлектрон  эмиссия анодда тасвир ҳосил қилиб беради. Люминофорга келиб урилган электрон унинг молекуласини қўзғалган ҳолатга ўтказади, молекула яна асосий холатга ўтаётганда ўзидан нур (фотон) чиқаради. Люминофор сифатида мис атомлари киритилган сульфид цинк ишлатилса яшил нур кузатилади, агар кумуш атомлари киритилса-кўк ранг, натрий оксидга европий киритилса- қизил ранг кузатилади.

Нанотрубкаларнинг кимёвий модификацияси 
Агар тоза углерод нанотрубкаларидан кимёвий модификация қилинган нанотрубкаларига ўтилса уларнинг молекуляр электроникада ишлатилиш имкониятлари кескин кўтарилиб кетади. Нанотрубканинг ичи  бўш бўлганлиги учун, у ерга ҳар хил элементларни жойлаштириш мумкин, углероддан ташқари бошқа элементларнинг нанотрубкаларини ҳам олинди, масалан бор-азот нанотрубкалари. Ундан ташқари нанотрубкаларнинг ташқарисига ҳам қўшимча элементлар, молекулаларни бириктириш мумкин. Шу ҳолларнинг ҳаммасида ҳоссалари ҳали текширилмаган янги  материаллар ҳосил бўлади. Демак, квант кимёси фанининг олдида бутунлай янги бўлган жуда кўп  материалларнинг хоссаларини назарий прогноз қилиш вазифаси турибди. 
Фотон кристаллари-янги объектлар.

        
Кичик сарлавхани ўқиган ўқувчида савол пайдо бўлиши мумкин: «Бу қандай кристалл экан – фотон  кристали, мен биладиган кристалларнинг ҳаммаси электрон кристаллари деб аталар эди-ку?»

        Агар ўқувчида шундай савол пайдо бўлса, у ҳақ бўлади. Ҳақиқатан ҳам биз билган ва ўрганган кристалларимиз электрон кристаллари бўлган, уларнинг хоссалари электронга нисбатан ўрганилган. «Фотон кристали» деган тушунчани биринчи марта фанга 1987 йилда америкалик физик олим Э.Яблонович ва канадалик физик олим С.Джон киритишган. Бу терминнинг маъноси нима?

        Биламиз-ки кристалларда атомлар даврий равишда, бир-биридан маьлум масофада тартиб билан жойлашган бўлади.  


[image: image66]
        Кристалл ичида харакат қилаётга электронга атрофдаги атомларнинг электр ва магнит майдонлари таъсир қилади. Қийматлари даврий равишда ўзгариб турувчи бу майдонларни хисобга олиб электрон учун Шредингер тенгламаси ечилганда шу нарса маълум бўлди-ки, бу электрон кристалл панжарасида исталган энергия билан, фазодаги эркин электрон каби харакат қилиши мумкин эмас экан. Энергиянинг шундай қийматлари бор экан-ки, электрон бундай энергияга эга бўлаолмас экан, бошқача айтганда электрон учун маълум интервалдаги энергияларга эга бўлиш тақиқланган. Шу  интерваллар қаттиқ жисм физикасида  тақиқланган зоналар деб аталади. Рухсат этилган қийматлари эса валент зона ва ўтказувчанлик зонаси деб аталади.

Расмда айтилган энергетик зоналар график усулда берилган, бу ерда Ес ва Еv лар ўртасидаги энергия интервали тақиқланган зона деб аталади, Еg  шу зонанинг кенглигидир. Валент зонадаги электронлар (валент электронлар) ўз атомлари билан боғланган бўладилар ва кристалл бўйича харакат қилаолмайдилар. Бундай имкониятга эга бўлиш  учун валент электрон Еg дан катта энергия ютиб ўтказувчанлик зонасига ўтиши керак. Бу  айтилган гаплар идеал кристалл учун тўгри келади. Агар кристаллда дефект пайдо бўлса-чи, масалан панжара ичига унсур атом кириб қолган бўлса нима бўлади? Назария шуни кўрсатади-ки, бундай холда тақиқланган зонада локаллашган энергетик ҳолат пайдо бўлади (расмда бу кичкина горизонтал чизиқ билан кўрсатилган). Агар валент зонасидаги электрон қўзғатилиб ўтказувчанлик зонасига ўтказилса, у ҳаракат қилабошлайди ва йўлида ўша дефектни учратиши мумкин. Натижада дефект уни ушлаб олади ва электрон, ўрага тушиб қолгандек, ўша ерда қолиб кетиши, бошқача айтганда, локализация бўлиб қолиши мумкин. Шунинг учун бундай энергетик холатни электрон қопқони (рус адабиётида «электронная ловушка») деб аталади.

        Кристалларда энергетик зоналарнинг пайдо бўлишининг механизми нимадан иборат? Биз шу пайтгача кристалл ичидаги электронга кичик бир заррача деб қарадик. Лекин заррача жуда кичик бўлганда унинг тўлқин хоссалари намоён бўлабошлайди. Биламиз-ки, 1924 йилда француз физиги де-Бройль нур ва модда хоссаларининг орасида чуқур ўхшашлик (аналогия) бор, деган фикрни олға сурди. Модда, нурга ўхшаб, ҳам корпускуляр, ҳам тўлқин хоссаларига эга бўлиши керак. Хусусан, ҳар қандай 

 тезлик билан ҳаракат қилаётган микрозаррачани 

 тўлқин узунлигига эга бўлган тўлқиннинг харакати деб қараса бўлади ва бу тўлқин узунлик қуйидаги формула билан аниқланади:


[image: image70.wmf]u

l

m

h

=


Бе ерда m – микрозаррача массаси, 
[image: image71.wmf]u

 - унинг тезлиги, h =6,625∙10-34 ж – Планк доимийси.

        Бу формула де – Бройль формуласи деб аталади. Ана шу нуқтаи назардан биз кристалл ичида харакат қилаётган электронларни тўлқин деб қарасак, у ҳолда бундай тўлқинлар кристал панжарасида дифракцияга учраб, дифракция бўлган тўлқинлар ўзаро интерференция бериши мумкин.


[image: image72]
Расмда кристалл панжараси кўрсатилган, унда панжара тугунларида жойлашган атомлар нуқта шаклида кўрсатилган. Фараз қилайлик кристалл юзасига унга θ бурчак остида тўлқин дастаси тушаётган бўлсин (бу рентген нурлари бўлиши мумкин). Бир – бирига параллель бўлган «атом текисликлари» тушаётган тўлқиннинг бир қисмини қайтаради (θ бурчак остида), бошқа қисмини ўтказади. Қайтган нурлар, когерент бўлганликлари учун, ўзаро интерференция бериб, қуйидаги шарт бажарилганда максимумни берадилар (бир – бирини кучайтирадилар):

Бу ерда d – атом текисликлари орасидаги масофа, n=1,2,3…
        Бу формула  Вульф – Брегг формуласи деб аталади. Демак, тушаётган  тўлқин учун Вульф – Брегг муносабати бажарилса тўлқин орқага қайтиб кетади (кристалл ичига кира олмайди). Электрон тўлқини учун ҳам  шундай муносабат бажарилса, бундай тўлқин панжара ичида тарқалолмайди, бу тўлқин узунлигига эга бўлган электрон панжарада ҳаракат қилаолмайди. Агар θ=90˚ деб олсак n= 1 учун  

=2d бўлади. Демак интерференция кузатилиши учун тўлқин узунлиги 

 шартга жавоб бераолиши керак, бу эса электрон кристаллар учун 

 эканлигини билдиради. 
        Худди шундай манзарани оптик диапазондаги фотонлар учун хосил қилса бўладими?  Биз биладиган шаффоф кристалларда ҳосил қилиб бўлмайди, чунки бундай фотонлар учун 

. Демак фотонлар учун 

 бўлиши керак. Бундай кристаллни атомлардан эмас, диаметри бирнеча юз нм бўлган заррачалардан (хусусий ҳолда шарчалардан) тузса бўлади (расм). Хусусий ҳолда шаффоф кварц шишаси SiO2 дан ясалган шарчалар бунга қулай материал бўлиши мумкиин.

Табиатда худди шундай кристалл бор экан, унинг номи – опал. Опал сўзи грек тилида «кўзни сехирловчи» деган маънони билдиради. У қадимдан  

қимматбаҳо тош ҳисобланган (у ҳар хил ранглар билан «ўйнайди»). Мутахассислар сунъий йўл бил опал ясашни ўрганишди, ҳозир кимёгарлар

моноўлчамли шиша шарчаларни синтез қилишнинг бир қанча йўлини топганлар, бу шарчалардан эса яна бирқанча метод билан ўлчамлари 2-3 см бўлган сунъий опал кристаллари ясалмоқда.

[image: image80]
Ана энди бундай кристалларга нур киритсак, худди электрон кристалидек ситуация қайтарилиши мумкин: Вульф – Брег муносабатига итоат қилган тўлқинлар опал панжарасидан орқага қайтиб интерференция берадилар ва бир – бирини кучайтирадилар. Бу эса тушаётган тўлқиннинг кристалл ичида тарқай олмасдан орқага қайтиб кетишини англатади. Демак, маълум 

 интервалдаги тўлқин узунликларга (частоталарга) эга бўлган тўлқинлар кристалл ичида тарқала олмайдилар, бу жараён, интерференция шартларига биноан, тақиқланган бўлади. Бундай тақиқланган 

 интервални тақиқланган фотон зонаси (расм), кристалларни эса фотон кристаллари деб аталади. Расмда 

тақиқланган фотон зонасининг кенглиги.

        Фотон кристалининг айтилган спектрал хоссаларини қуйидаги расмларда тушунтирамиз:

а)

б)

Расм (а) да шаффоф электрон кристаллга кенг спектрли ёруғлик тушаяпти дейлик. Бу кристалл шаффоф бўлганлиги учун тушаётган оптик сигналнинг ҳамма частоталарини ютмай ўтказиб юборади. Шунинг учун бу сигнал кристаллдан спектри ўзгармасдан чиқади, (б) расмда эса худди шу сигнал (ёруғлик) фотон кристалига тушаяпти. Кристалдан чиққан ёруғликнинг сигналида кўриниб турибди-ки, сезиларли ўзгариш юз берган - 

  частоталар ўртасида чуқурлик пайдо бўлган, демак шу частоталар ўртасидаги сигнал кристаллдан ташқарига чиқмаган. Бу сигнал қаерда қолди? Агар кристалимизни ёруғликни ютмайдиган ҳисобласак айтиш мумкин-ки,  

  частоталар орасидаги сигнал (ёруғлик) кристалга тушганда уни тушиш юзасидан қайтариб юборилади, бу интервалдаги частотали тўлқинларнинг кристалл ичида тарқалиши тақиқланган.

        Фотон кристаллари физика фанида янги объект бўлиб, оптика ва қаттиқ жисм физикасида янги саҳифа очди. Уларнинг назарияси ҳозирги пайтларда жадал суръатлар билан ривожланмоқда. Албатта, бу кристаллар фан ва техниканинг кўп сохаларида ўз ўрнини топади: оптик компьютерларни, янги лазерларни, ўтасезгир датчикларни, нуртолаларнинг янги  авлодини, хотира элементларини ва яна кўпгина бошқа элементларни яратишда.

3 – БОБ
Нанокимё, наноматериаллар ва синтез усуллари

§ 3.1. Нанокимё қандай фан?

        Кимё фани неча юз йиллардан бери ривожланиб келаётган фан  бўлиб, у моддаларнинг таркиби, тузилиши, хоссалари ва уларнинг ўзаро таъсири (реакцияси) натижасида бошқа моддаларга айланиш қонуниятларини ўрганади. Одатда кимё модданинг макроскопик миқдорлари билан иш кўради, уларда триллионлаб атом – молекулалар бўлади, кўпинча биз моддаларнинг атом – молекулалардан тузилганлигини унутиб иш кўрганимизни сезмай қоламиз. Лекин XX аср охирига келиб, туннель микроскопи кашф этилди, моддани жуда кичик заррачалар, хаттоки молекулалар даражасида ўрганиш имкони туғилди. Юқорида айтганимиздек, катталиги нанометрлар билан ўлчанганда, модданинг хусусияти унинг ичидаги атомлар сонига боғлиқ эканлиги аниқланди.

        Ана шунга XIX асрда биринчи бўлиб улуғ ингилиз олими Майкл Фарадей ўз диққатини қаратди. У жуда кичик тилла заррачаларидан ташкил топган коллоид суспензиясини олабилди. Лекин негадир оддий тилла сариқ кўринса ҳам, суспензия бинафша рангда эди. Демак, тилланинг қайтариш хоссалари унинг катталиги камайганда ўзгарар экан.

        Нанозаррачаларни синтез қилиш бўйича бажарилган тажрибалар нанокимёга бўлган қизиқишни анча кучайтириб юборди. Бундай заррачаларнинг янги хоссалари очилди: уларда кимёвий фаоллик кучайган бўлиб, улар билан юз берадиган реакциялар тезлашиб кетар экан. Нанозаррачаларнинг бундай хоссаси янги эффектив катализаторларни яратишга олиб келди.

        Ўлчамлари 10 нм дан катта бўлмаган металл заррачаларнинг (биз бундай заррачаларни кластерлар деб атаган эдик) кимёвий фаоллиги (активлиги) катта  бўлади ва улар бошқа жисмлар билан деярли ҳеч қандай энергия сарфламасдан реакцияга киришаолади. Керакли ортиқча энергияни заррачага унинг юзаси беради. Биз юқорида айтган эдик, ташқи юзадаги атомлар сони, биринчидан, ҳажмдагига қараганда катта бўлади, иккинчидан бу атомларнинг кимёвий боғларининг бир қисми компенсация қилинмаган бўлади.

Расмдаги 1 – заррачада (нанозаррачада) атомларнинг асосий қисми унинг юзасида жойлашган, 2 – заррачада (катта заррчада) ҳажмдаги атомлар сони юзасидагига қараганда анча катта. Шу сабабли юза атомларида ортиқча энергия бўлади, шу энергия юза таранглигига ва капилляр эффектга олиб келади. Тадқиқотлар кўрсатади-ки, ортиқча энергия заррачаларнинг суюқланиш температурасига, эрувчанлигига, электрўтказувчанлигига, оксидланиш даражасига ва бошқа хоссаларига сезиларли даражада таъсир кўрсатади. Наносистемаларнинг хоссалари худди шундай модданинг макроскопик миқдорлари хоссаларидан шу қадар кескин фарқ қилади-ки, натижада уларни мустақил фан – нанокимё номли фан ўрганади. Умуман олганда, классик фан нуқтаи назаридан, нанокимё фанини наносистемаларнинг физикавий кимёси деса ҳам бўлади. Айтиш керак-ки, XX асрнинг биринчи ярмида нанокимёнинг ривожланишига коллоидларни ўрганадиган мутахассислар энг катта хисса қўшган бўлса, иккинчи ярмида бу фаннинг янада катта суръатлар билан ривожланишига полимерлар, оқсиллар, фуллерен ва нанотрубкалар билан ишлайдиган мутахассислар сабаб бўлдилар.              

§ 3.2. Нанозаррачалар классификацияси
        Нанокимё фани нисбатан ёш фан, шунинг учун унда ҳали умумий терминология етилмаган, таърифлар охирига олиб борилмаган, тадқиқот объектлари классификацияси яратилмаган. Шунга қарамасдан кўпчилик олимлар нанокимё наносистемаларни синтез қилиш ва уларни ўрганиш билан шуғулланади, деб хисоблайдилар. Наносистема деганда биз ўлчамлари 100 нм дан ошмаган нанозаррачалардан иборат муҳитни тушунамиз. Ўз навбатида бундай нанозаррача янада кичик бўлган заррачалардан – кластерлардан – модданинг энг кичик «ғиштларидан» тузилган бўлади. Кластерларнинг ўлчамлари 10 нм дан ошмайди. Ана шу кластерлар даражасида ҳар хил квант эффектлари (жараёнлари) намоён бўлади. Айтилганларни таблицага солиб келтирамиз, бу ҳар хил таърифлар ичида бизга адашиб кетмасликка ёрдам беради:

	Заррача холати
	бир неча атом
	кластерлар
	нанозаррачалар
	компакт жисм

	Заррача диаметри, нм
	0,1

0,3
	0,3 – 10
	10 – 100
	100 дан катта

	Атомлар сони
	1 - 10
	10 - 106
	106 - 109
	109 дан катта


        Ҳозирги пайтда қандай моддалиги, кластернинг шакли ва атомлар ўртасидаги боғланиш типига қараб жуда ҳам кўп нанообъектлар мавжуд. Улардан биринечта турини келтирамиз:

 
Инерт газлар атомларидан тузилган заррачалар. Бундай атомларнинг электрон қобиқлари тўйинган бўлади, шунинг учун улар ўзаро кучсиз Ван –дер –Вальс кучлари билан боғланган бўлади. Бундай  заррачалар 10

100К температурада яшайди,температура 100К ошганда эаррачалар бўлиниб кетади.

Металл заррачалар. Бир нечта атомдан иборат металл кластерларда ҳам ковалент, ҳам металл боғланиш типлари бўлиши мумкин. Металл нанозаррачалари катта  реакцион табиатга эга бўлади ва кўпинча катализатор сифатида ишлатиладилар.

        Металл нанозаррачалари кўпинча октаэдр, икосаэдр, тетрадекаэдр шаклига эга бўладилар (расм 3.1).

Расм 3.1.

Фуллеренлар  ва нанотрубкалар. Бу нанозаррачалар фан ва техникада жуда катта роль ўйнайдилар. Масалан, фуллеренлар янги хил мойлар ва антифрикцион қопламалар, янги ёқилғи типлари, олмосга ўхшаш ўта қаттиқ бирикмалар, датчиклар, бўёқлар ва бошқа керакли нарсаларни яратишда. Лекин ўта катта истиқболли келажакка нанотрубкалар эга бўлса керак. Ҳақиқатан ҳам, нанотрубкаларнинг тузилиши мутахассислар олдида жуда катта имкониятлар яратади. Юқорида айтган эдик-ки, нанотрубка – девори бир қават бўлган ичи бўш цилиндр шаклидаги молекула, у тахминан 1000000 та углерод атомидан иборат, диаметри 1

2 нм ва узунлиги бир неча ўн микрон. Унинг деворида углерод атомлари тўғри олтибурчакларнинг учларида жойлашган бўлади.

        Нанотрубкаларнинг уникал хоссалари бор: катта юзаси, яхши электрўтказувчанлик, мустахкамлик. Бу хоссалар уларга жуда кўп сохаларда қўлланишга имкон беради. Масалан,  улар асосида ҳар хил процесслар учун керакли катализаторларни ташувчини ёки энергиянинг янги манбасини – ёқилғи ячейкаларини яратиш мумкин, бундай манбалар шундай катталикдаги оддий батарейкадан 3 марта узоқ вақт ишлаши мумкин. Агар шундай ячейкани уяли телефонга қўйилса кутиш режимида икки хафта туриши мумкин (ҳозирги телефонлар 4 кун тураолади).

Ёқилғи ячейкаси метил спирти билан заправка қилинади, у реакция пайтида кислород ва водородга парчаланади, ва натижада иссиқлик ва электр энергияси ажралиб чиқади. Бу процесснинг эффективлиги катализаторнинг катталигига боғлиқ, шунинг учун нанотрубка деворига ўрнатилган платина нанозаррачалари жуда яхши катализатор сифатида хизмат қилади.

        NEC компанияси ёқилғи ячейкаси ўрнатилган ноутбукларни 2005 йилнинг бошида чиқарабошлади. Ўша йили ноутбукларнинг автоном холда ишлаши 5 соат, 2006 йилда эса 50 соат бўлган эди. Хозирги пайтда бир неча хафтага етган бўлса ҳеч гап эмас. Бундай ячейкаларни чиқариш устида Motorola, Casio, Sony, Hitachi, Samsung каби компаниялар иш олиб борадилар.

        Биламиз-ки, келажакда автомобиллар экологик тоза ёқилғи бўлмиш водородга ўтади. Ана шу водородни йиғиш ва сақлаш муаммосини нанотрубкалар муваффаққият билан ечаолар эканлар. Двигателлар учун керак энергия водород (H2) ва кислород (О2) ўртасида юз берадиган реакция ёрдамида олинади, бунда реакциянинг «чиқиндиси» сифатида Н2О (сув буғи) ажралиб чиқади. Аввал мутахассислар бундай автомобилни чиқаришни режалаштиришни хаёлларига ҳам келтирмаганлар. Водород – энг енгил газ, шунинг учун бир неча килограмм водород катта баллонни талаб қилади. Демак, ҳар бир автомобилист ўзи билан бирга катта баллонни олиб юриши керак, бу эса жуда ноқулай. Палладий нанозаррачалари ёпиштирилган нанотрубкалар эса ўзининг хажмидан мингларча марта ката бўлган ҳажмдаги водородни сақлай олар экан, демак бу усул автомобилни янада қувватли, арзон ва экологик тоза қилади.

        Энди бироз фантазия қилиб кўрайлик. Биламиз-ки Қуёшда термоядро реакцияси натижасида энергия пайдо бўлади – иккита водород атоми бирлашиб гелий атомига айланади, бунда жуда катта энергия ажралиб чиқади. Шунинг учун Қуёшни водород ёқилғили термоядро ячейкаси деб аташ мумкин. Баъзибир мутахассисларнинг айтиши бўйича нанотехнология термоядро ячейкаларини ўта кичик ва арзон қилиши мумкин эмиш. Агар шу ғоя амалга ошса бармоқдай келадиган батарейкаларда миниатюр «қуёшча» ёниб туради, автомобиллар йиллар давомида водород билан заправка қилинмай юраверади.


Албатта, физик олим бу гапларни ўқиб – «бўлиши мумкин эмас, бу ғоя ғирт фантазиянинг ўзи», дейиши мумкин ва унга ҳозир эътироз билдириш қийин. Ҳақиқатан ҳам, термоядро реакцияси юз бериши учун водород плазмаси 50
[image: image99.wmf]¸

100 миллион градусга қизиши керак, бундай температурада водород ядролари ўзаро тўқнашиб янги ядрони синтез қиладилар ва катта энергия ажралиб чиқади. Бармоқ («пальчиковый») батарейкасида синтез реакцияси қандай юз беради, унинг учун миллион градуслар керакми, ёки унда водород ядроларини тезлатишнинг бошқа йўллари топиладими? Нима бўлганда ҳам ғоя ажойиб ва у амалга ошса цивилизация ҳаётида революцион ўзгаришлар бўлиши турган гап.

        Фрактал кластерлар. Агар объект ҳар тарафга қараб шоҳлаб кетган структурага эга бўлса у фрактал объект деб аталади. Қора куя, коллоидлар, аэрозол ва аэрогеллар бунга мисол бўлаолади.

        Молекуляр кластерлар. Кластерларнинг кўпчилигини молекуляр кластерлар деб аташ мумкин. Уларнинг тури ва сони жуда ҳам кўп. Биз биладиган биологик макромолекулаларнинг ҳам кўпчилиги молекуляр кластерлардир. Қуйида келтирилган таблицада нанокимё фанининг объектлари келтирилган:

	Нанозаррачалар
	Наносистемалар

	Фуллеренлар
	Кристаллар, эритмалар

	Нанотрубкалар
	Агрегатлар, эритмалар

	Оқсил молекулалари
	Эритмалар, кристаллар

	Полимер молекулалари
	Золлар, геллар

	Ноорганик нанокристаллар
	Аэрозоллар, коллоид эритмалар

	Мицеллалар
	Коллоид эритмалар

	Наноблоклар
	Қаттиқ жисмлар

	Ленгмюр – Блоджетт плёнкалари
	Юзида пленкага эга жисмлар

	Газлардаги кластерлар
	Аэрозоллар

	Жисм қатламларидаги нанозарралар
	Наноструктурали плёнкалар


§ 3.3. Нанозаррачаларни олиш услублари

        Ҳар хил нанозаррачаларни олиш услубларининг жуда кўп турлари ихтиро қилинган. Бундан ташқари кўп услублар, заррачалар олинаётганда, уларнинг катталигини, шаклини ва тузилишини бошқариб (ўзгартириб) туришга имкон беради. Ишлаш принциплари бўйича ҳамма услубларни икки катта гуруҳга бўлишимиз мумкин:
       - диспергацион услублар, ёки нанозаррачаларни макро жисмни майдалаб олиш

       - конденсацион услублар, ёки нанозаррачаларни атомлардан фойдаланиб ўстириш

        Биринчи группага кирган услублар асосида битта принцип ётади –«тепадан пастга». Макро (ёки катта) жисмлар нанозаррача ҳолигача майдаланади. Бу энг оддий усул бўлиб, унда макрожисмлар ўзига хос «ховончадан» ўтадилар. Иккинчи группа бошқа принципга асосланган –«пастдан юқорига», ёки нанозаррачаларни алоҳида (ёлғиз) атомларни ўзаро бирлаштириб ҳосил қилиш. Бу принцип физикадаги «конденсация» жараёнига асосланган.

        Маъноси бўйича, конденсация (лотин тилида condensatio – зичлашиш, қуюқлашиш) – бу жисмнинг совуш натижасида газ ҳолатдан конденсация қилинган (қаттиқ ёки суюқ) ҳолатга ўтишини билдиради. Бунга оддий мисол сифатида ойнага «пуф»лаганимизда унинг юзи «терлаб» қолишини келтиришимиз мумкин. Бу «тер» аввал кўзга кўринмайдиган кичик сув томчиларидан иборат бўлади. Агар хона температураси оғзимиздан чиқаётган пар температурасидан анча паст бўлса, у ҳолда пуфлаган сари микротомчилар ўзаро бирлашиб катта (кўзга кўринадиган) томчиларни ҳосил қилабошлайдилар. 

        Нанозаррачаларни олишда ҳам тахминан шунга ўхшаш жараён кузатилади. Макро (катта) жисм аввало қиздирилади ва парга айлантирилади. Шундан сўнг пар керакли катталикка эга нанозаррачалар ҳосил бўлгунча конденсация қилинади. Натижада яхлит бир катта жисм ультрадисперс порошокка айланади. Ҳудди шунга ўхшаш жараён нанозаррачаларни ион эритмаларидан олинаётганда юз беради, фақат бунга пар эмас, суюқлик ишлатилади.

        Бир нарсага эътибор бериш керак-ки, нанозаррачаларни олишда ташқи манбадан қуввати катта энергия оқими талаб қилинади, бу энергиянинг таъсирида нанозаррачалар номувозанат (метастабил) ҳолатда туғилади. Лекин шу пайтда энергия оқимини тўхтатиб қўйсак, система мувозанат холатига интилади. Бунинг сабабини кўриб чиқамиз.

        Мисол тариқасида конденсацион услубни кўрамиз. Монокристални эригунча ва парга айлангунча иситамиз. Сўнгра парни тез совутамиз. Совуш пайтида нанозаррачалар пайдо бўла бошлайди (бирор биз юзада), ва параллел равишда уларнинг катталиги ошаборади. Шу билан бирга нанозаррачалар тартибли ўрнашишни ва наноагрегатларга бирлашишни  бошлайдилар. Агар бундай системани ўз –ўзига қўйиб қўйилса, наноагрегатларга бирлашган нанозаррачалар ўртасидаги чегаралар йўқолади ва улар бирлашиб микрокристалларга айланадилар. Агар микрокристаллар буғда узоқ вақт ушлаб турилса, уларнинг энг кичиклари ва дефекти борлари яна буғланиб кетадилар,  йирик микрокристаллар бирлашиб бошланғич монокристалл ҳосил бўлгунча давом этади.

        Монокристалл парга айланиб анчагина нанозаррачалар йиғилгандан бошлаб то уларнинг катталиги 100 нм га етгунча кетган вақт ичида система номувозанат холатда бўлади. Пайти келиб нанозаррачалар пайдо бўлиши тўхтаса, демак система мувозанат холатга ўтган бўлади. Ана энди агар хосил бўлган нанозаррачаларни бир – биридан изоляция қилинмаса (ёки бир – бирига қўшилиб кетишининг олдини олинмаса ёки консервация қилинмаса) пайдо бўлган заррачалар яна қўшилиб аввалги яхлит жисмга айланиши мумкин. Биокимё, фотокимё ва радиацион – кимё услубда синтез олиб борилса нанозаррачаларнинг конденсацияси махсус шароитда турган эритмада юз беради, бу шароит нанозаррачаларни бир – бирига ёпишишдан ва эритма билан реакцияга киришишдан сақлайди. 

        Диспергацион услубда механик энергия оқими тўхтамас экан монокристалл бўлаклари бўлинаверади, уларнинг ўлчамлари кичиклашаверади. Энергия оқими тўхтамас экан, заррачаларнинг кўп қисми нанометрлар ўлчамида бўлади ва биз система нанохолатда турибди, деймиз. Энди агар «ховончамизни» тўхтатсак, нанозаррачалар ўзаро бирлашишни бошлайдилар (сабаби – юзадаги боғлар компенсация қилинмаган) ва катта бўлабошлайдилар. Бу жараён аввалги яхлит монокристалл пайдо бўлмагунча давом этади.

        Демак, нанозаррачаларни ўзаро қўшилишининг олдини олмаса бўлмас экан. Бунинг учун системага қандайдир стабилизатор киритилиши керак. Одатда у оқсил, полимер ёки ПАВ моддаларининг молекуляр эритмаси бўлади. заррачалар агрегацияси бошлангандан  маълум вақт ўтгач стабилизатор молекулалари ўсаётган нанозаррачаларни ўраб ёпишиб олади, бу эса унинг ўсишини тўхтатади. Стабилизаторнинг таркиби ва концентрациясини бошқариб, исталган диаметрли нанозаррачани олиш мумкин.

        Лекин стабилизаторсиз олинадиган фуллерен ва нанотрубкаларнинг стабиллигини (турғунлигини) нима билан тушунтириш мумкин? Нега улар, нанометрли ўлчамга эга бўлсалар ҳам, бир – бирларига бирлашишга уринмайдилар? Ўзларининг ана шу ноёб ҳоссалари сабабли фуллеренлар, нанотрубкалар ва бошқа баъзибир нанозаррачалар «сеҳрли» заррачалар ва уларнинг таркибига кирган атомларнинг сонини «сеҳрли сонлар» деб аталди. Масалан ишқори металлар учун бу сонлар – 8, 20, 40; углеродли кластерлар учун – 60, 70, 90 ва ҳ.к. «Сехрли» нанозаррачаларда ҳамма атомлар ўзаро қаттиқ боғланганлар, бу эса заррачаларга керакли стабилликни беради.

        Жисмни механик харакат ёрдамида майдалашдан бошқа услублари ҳам бор. Масалан, нанозаррачаларни ингичка металл симларини портлатиб ҳам олиш мумкин, бунинг учун симдан катта қувватли ток импульси ўтказилади (Расм 3.2)

Расм 3.2.

Фуллерен ва нанотрубкаларни олиш. Углероднинг янги шакли бўлмиш фуллерен ва нанотрубкаларнинг кашф этилишининг илмий ва амалий аҳамияти шу қадар каттаки, хаттоки уларни кашф этганлар Нобель мукофоти билан тақдирландилар.

        Мана бугун эса ҳар хил ўлчамли ва хоссали углерод наноструктураларни олишнинг кўпгина услублари ўйлаб топилган. Лекин уларнинг туб моҳияти бор: нанотрубкалар ва фуллеренлар углероди бор материалларнинг юқори температурада кимёвий ўзгаришлари натижасида олинади. Биз бир нечта услубни кўриб чиқамиз.

1. Графитни электрдугали парлатиш (буғлатиш). Бу методни Кречмер деган олим ишлаб чиққан. Япон олими Сумио Ииджима ана шу услубдан фойдаланиб 1991 йилда биринчи марта нанотрубкаларни олган эди. Услубнинг маъноси расм 3.3 да келтирилгагн. Камерага инерт    газ тўлдирилган. Графитдан қилдирилган анод ва катод ўртасида электр разряди ҳосил қилинади, бу разряд газ атомларини ионизация қилади. Катод ва камера деворлари сув ёки суюқ азот билан совутилади. 

Расм 3.3. Кречмер услубида нанотрубка ва фуллеренларни олиш схемаси

Ток қиймати 100А га чиққанда газ босими атмосфера босимидан бир неча марта кичик ва электродлардаги кучланиш 

 30 В бўлганда икки электрод ўртасида ҳосил бўлган плазманинг температураси 4000 К га чиқади. Бундай температурада анод юзасидан углерод интенсив равишда буғланади. Шундан сўнг буғланган атомлар плазманинг температураси паст қисмларига диффузия бўлабошлайди ва камера деворларига ва катод юзасига конденсация бўлади. 

        Агар конденсация бўлган углерод пленкасига электрон микроскоп орқали қарасак қора куя билан бир қаторда фуллерен ва нанотрубкаларни ҳам кўриш мумкин. Бунда қора куя ва фуллеренлар асосан камеранинг деворларига, графит ва нанотрубкалар эса катодга ўтирар экан.


Графитни лазер билан буғлантириш.


Бу услубда лазер нури билан нурлатилаётган графит совутилаётган коллекторда конденсация бўлади. 

Графитдан ясалган нишон цилиндрсимон печка ичида жойлашган узун кварц трубка ичида тахминан 1000˚ хароратда туради. Трубкани ичи бўйлаб кичик тезлик билан инерт газ  (гелий ёки аргон) коллектор томонга қараб хайдалиб туради. Нишон энергияси бир неча юз миллижоул, давомати 10

20 н сек, фокусдаги диаметри ~1-2 мм бўлган нур оқими билан нурлатилади. Фокусда нур ютилиб 10н сек ичида графит юзи эрийди ва катта босим таъсирида портлатиб атрофга сочилиб кетади ва у совуқ коллекторга ўтириб конденсация бўлади. Ўтирган махсулот ичида графит нанозаррачаларидан ташқари фуллеренлар ва нанотрубкалар бўлади.

Лазер услубининг яхши тарафларидан бири – нанотрубкаларнинг параметрлари лазер нурининг параметрларига боғлиқ бўлишлиги. Масалан, нанотрубкалар диаметри лазернинг қувватига боғлик. Демак, қувватни ўзгартириб ҳар хил керакли диаметрли нанотрубкаларни олиш мумкин.

        Ҳозирги кунларда нанотрубкаларнинг кичик миқдорини олиш кўп лабораторияларда одатий ҳол бўлиб қолди. Лекин бу трубкаларни саноат шароитида кўп миқдорда олиш ва уларнинг баҳосини тушириш катта муаммо бўлиб турибди. Бу талабга қисман жавоб бераоладиган услуб – буғдан кимёвий ўтириш услуби. Бу услуб углероди бор газни қизиб турган металл катализаторнинг юзига термокимёвий ўтказишга асосланган. Бу услуб бошқа номга ҳам эга – углеводородларни каталитик парчалаш услуби.

        Углеродли газ аралашмаси (одатда  ацетилен С2Н2  ёки метан СН4 азот билан аралашган ҳолда) печка ичидан кварц трубкасига хайдалади (расмга қаранг). Печка температураси 700 

1000˚ С. Трубкада (печка ичида) керамикадан қилинган тигель ичида катализатор бўлади (катализатор металл кукуни кўринишида бўлади). Углеводород металл атомлари билан газ атомлари ўртасида бўладиган кимёвий реакция таъсирида парчаланиди ва катализатор юзасида фуллерен ва нанотрубкаларнинг ҳосил бўлишига олиб келади. Улариннг диаметри 10 нм, узунлиги бир неча ўн микрон бўлади.        

§ 3.4. Нанозаррачаларнинг ажойиб хоссалари ҳақида.

Кумуш. Кумуш нанозаррачаларнинг ажойиб хоссалари анчагина.

        
Энг аввало, кумуш заррачаларининг бактерицид ва антивирус активлиги жуда катта. Кумуш конларининг антимикроб хоссаларини инсоният кўп асрлар олдин билган. Агар сувни кумуш фильтрдан ўтказилса, бундай сувдан анчагина касал чақирувчи бактериялар йўколади, шунинг учун бундай сув бузилмасдан, ранги ўзгармасдан узоқ  йиллар сақланиши мумкин.

        Бундан ташқари, бу сувда кумуш ионлари бўлади, улар зарарли бактерияларни ва микроорганизмларни нейтрализация қилади, бундай  сув, албатта, одамнинг соғлигига яхши таъсир кўрсатади .

        Тажриба шуни кўрсатади-ки, кумуш нанозаррачалари бактерия ва вируслар билан кумуш ионларига қараганда минг мартадан ҳам кўпроқ эффект билан курашар экан. Экспериментда нанозаррачаларнинг ўта кичик концентрацияси ҳам ҳамма маълум вирусларни (шу жумладан СПИД вирусини) ҳам ўлдиргани кўрилди.

        Медиклар яхши билишади, антибиотиклар нафақат вирусларни, улар зарар етказган хужайраларни ҳам ўлдиради. Лекин нанозаррачалар ундай эмас – улар фақат вирусларни ўлдирадилар, хужайрага эга таъсир кўрсатмайдилар. Сабаби нимада? Биламиз-ки микроорганизмларнинг қобиғи алохида хоссали оқсил моддасидан иборат бўлади. Бу оқсил моддаси бактерияни кислород билан таъминлаб туради, бу кислород эса микроорганизмдаги глюкозани оксидлайди (бошқача айтганда «ёқилғи» ёнади) ва энергия ажралиб чиқади. Ана шу ерда нанозаррача оқсил модасини «атака» қилиб ишдан чиқаради, натижада бактерия кислородсиз қолади ва энергия бўлмагач, ўлади. Агар вируснинг қобиғи (оболочкаси) бўлмаса, барибир, нанозаррача уни ўлдиради. Лекин одам ва хайвонларнинг хужайралари «сифатли» девор билан (мембрана билан) ўралган, унга нанозаррача ҳеч қандай хавф туғдирмайди.

        Кумуш нанозаррачалари билан модификация қилинган газмол мато ўз – ўзини дезинфекция қиладиган бўлиб қолади. Бундай материалга ўтирган ҳар қандай вирус ёки бактерия у ерда яшай олмасдан «жон» беради. Шуниси қизиқ-ки, агар у ювилса, нанозаррачалар сақланиб қолар экан. Нанозаррачалар киритилган материал медиклар халатига, чойшабларга, болалар кийимига, оёқ кийимига ва бошқа кўпгина нарсаларга ишлатилса, уларга ҳеч қандай микроб қўрқинчли эмас.

        Одамлар асрлар давомида кўп юқумли касалликларни, хусусан грипп, туберкулёз, минингит,вирусли гепатитни келтириб чиқарадиган инфекциялар ҳаво орқали ўтиши мумкинлигини тушунганлар ва уларга қарши кураш услубларини излаганлар. Афсуски, квартираларимиз, офислар ва айниқса одамлар кўп тўпланадиган жойлар (касалхоналар, жамоат ташкилотлари,мактаблар, болалар боғчалари, казармалар ва ҳ.к.лар) даги атмосфера касал одамлар нафас олганда чиқадиган патоген микроорганизмларга тўла бўлади. Традицион услублар муаммони тўла ечаолмаган; шунинг учун нанокимёгарлар бу муаммони ечишнинг яхши услубини таклиф қилдилар: юқорида келтирилган жойлар деворларини кумуш нанозаррачалари қўшилган бўёқлар билан бўяш керак. Тажрибалар шуни кўрсатди-ки, ана шундай бўёқ билан бўялган девор ва шипларда ҳеч қандай патоген микроорганизмлар яшайолмас экан.

        Инфекциядан тозалашдан ташқари кумуш нанозаррачалар юқори ток ўтказувчанлик хусусиятига эга, бу хусусият хар хил ток ўтказувчи клейларни яратиш имконини беради. Бундай клей микроэлектроникада жуда кичик электрон деталларини бир – бирига улашда ишлатилиши мумкин.

        Кумуш заррачалари ҳақида кўп гапириш мумкин, қаерда тозалик ва гигиенани сақлаш ҳақида гап борар экан, бундай заррачалар бебаҳо ёрдамчидурлар. Бу ерда яна бошқа нанозаррачалар ҳақида ҳам гапириш мумкин эди: рух оксиди Zno, серпентин,  SiO2, висмут, кобальт ва ҳ.к.лар. Уларнинг ҳам ишлатилиш соҳалари жуда кенг: наноэлектроника, лазер физикаси, авиация, фармацевтика, қурилиш индустрияси, экология ва ҳ.к. Айтилганлар ҳақида Интернетда жуда кўп қизиқарли мақолаларни топиш мумкин. Шунинг учун бу китобчада фақат яна битта ажойиб нарса – «ақлли» материаллар ҳақида тўхталамиз.


«Ақлли» материаллар. Нанокимёнинг асосий вазифаларидан бири – турли наноматериалларни синтез қилишдир. Бундай материалларнинг хоссалари, уларда нанозаррачалар бўлганлиги туфайли, оддий материалларникидан кескин фарқ қилади. Бунга оддий мисол: нанотехнология услублари ёрдамида олинган темирнинг мустахкамлиги оддий темирникидан 2-3 марта, қаттиқлиги 50 

70 марта, коррозияга чидамлилиги10

12 марта катта!

        Уникаль хоссаларга эга бўлган наноматериалларнинг хилма – хиллиги одамни хайратга солади: ўта енгил ва ўта мустахкам наноқопламалар, улар истаган юзани ҳимоя қилаверади – самолетлар, станоклар, ўз – ўзини тозалайдиган газламалар, радиотўлқинларнинг зарарли таъсирини олдини олиш . . .
        «Ақлли» материаллар атроф муҳитда юз бераётган ўзгаришларга актив равишда реакция беради ва ўзларининг хоссаларини шароитга қараб ўзгартиришлари мумкин. Ана шундай материаллардан бирини табиатнинг ўзи яратган: бу одамнинг териси. Одам терисида миллиардлаб сезгир датчиклар жойлашган ва улар мия билан боғланган. Хаттоки ёпиқ кўз билан ҳам биз думалоқни квадратдан, хўлни қуруқдан, иссиқни совуқдан . . .  осонликча ажрата оламиз, кесилган жойлари ўз-ўзини тиклай олади, одамнинг бўйи ўсган сари организмнинг янги жойларини ўзи қура олади ва ҳ.к.

        Бундан ташқари одамнинг териси юқори температурада организмни иссиқдан сақлаш учун хизмат қиладиган тер чиқарадиган  уникаль системага эга. Соғлом одамнинг бадан температураси 36,6˚ га тенг. Агар шу температура 2-3 градусга камайса одамнинг қуввати кетади, ўзини ёмон хис қилади, хотираси пасаяди ва ҳ.к. Агар температура 30˚ дан камайса, соғлиқ учун хавф туғилади, 27˚ да одам комага тушиб қолади, юрак уриши ва нафас олиш қийинлашади. Агар организм температураси 25˚С дан пасайса, критик ахвол юзага келади – одам ўлади. Температуранинг ошиб кетиши ҳам одам ҳаётига хавф туғдиради. 42˚ С инсон учун критик температура хисобланади – бунда миядаги модда алмашинуви бузилади, одам хушидан кетади. Агар бу температура пасаймаса, мия жарохатланади ва одам ўлади.

        Шунга қарамасдан, одам 42˚С дан анча юқори бўлган температурага ҳам чидай олади – бундай имкониятни унга теримизга «жойлаштирилган» тер безлари туғдириб беради. Атроф муҳитда температура ошиб кетса бизнинг теримиз бунга автоматик равишда бадандан тер чиқаришни тезлатиб жавоб беради. Тер томчилари уларга тегиб турган ҳаво қатламидан иссиқлик энергиясини ютиб буғланади ва натижада ҳавонинг одамга тегиб турган қисмларида температура нормал даражагача пасаяди.

        Олимлар ҳам табиатдан ўрганиб, саноат объектларини юқори температурадан сақлаш учун «терлайдиган» металл кашф қилишган. Ўзига хос «ақлли» материал  бўлган бу металл тешикларига мисс микрозаррачалари киритилган ғовак пўлатдир. Миснинг эриш температураси (~1000˚ С) пўлатникига (~1400˚С) қараганда паст бўлганлиги учун, температура маълум критик қийматга етганда пўлат «терлай бошлайди» - ғовакдаги мис заррачалари кенгайиб ғовакдан ташқарига чиқа бошлайди, бунда улар ортиқча иссиқликни пўлат ичидан ташқарига олиб чиқади. Ҳаво совуса, мис ҳам совийди ва яна ғовак ичига сўрилиб кириб кетади ва материал ўзининг аввалги ҳолатига қайтади.

        Наноматериалларнинг хоссалари хилма – хил. Хозирги пайтда олимлар биомиметик деб аталган материалларни ишлаб чиқариш устида ишламоқдалар. Бу материалларнинг асосий хоссаси – биологик тўқималарга тақлид қилиш. Бунга мисол қилиб ўргимчак инини келтириш мумкин. Бунга ишлатиладиган «ип» инсоннинг шу пайтгача яратганларига қараганда анча кўп эластикроқ ва пишиқроқдир.

        Биомиметиклар асосини сунъий оқсиллар ташкил этади. Табиий оқсилларга ўхшаб улар ҳам аминокислоталардан иборат, лекин рибосома эмас, аксинча, одам томонидан синтез қилинадилар. Бироқ, табиий оқсил молекуласи йигирма хил аминокислоталарнинг қатор қилиб терилишидан ҳосил бўлса, сунъий оқсиллар молекуласи эса қандайдир битта аминокислотани қатор қилиб теришдан ҳосил бўлади. бундай молекулаларни (оқсиллар аналогини) полиаминокислоталар деб аталади, уларни, демак, битта (ягона) аминокислота молекуласини бирин – кетин бир – бирига улаб ҳосил қилинади. Ана энди бу молекулаларни истаганча бир – бирига улаш, уларга бошқа модда  молекулаларини «ёпиштириш» мумкин. шунда ҳар бир операциядан кейин янги хусусиятга эга молекула ҳосил бўлаверади.

        Табиий молекулаларнинг тури жуда кўп, лекин уларнинг битта умумий яхши хоссаси бор – улар ташқи ўзгаришга фаол реакция бериб, унга мослашишга интиладилар. Сунъий биомиметиклар ҳам ана шундай хоссага эга бўлиб чиқдилар, улар ҳам ташқи таъсирга «ақл» билан жавоб берадилар. Бу таъсир ҳар хил бўлиши мумкин: нурлатиш, иссиқлик, электр токи, заҳарли мода таъсири ... . Биомиметиклар асосида экологик мониторинг қилувчи нанобиотехнология ва наноқурилмалар учун керак бўлган оптик сенсорлар материаллари олинди.

        Масалан, температурани ярим градусга оширдик,дейлик – шу захотиёқ биомиметик сенсор (датчик) ўз рангини ўзгартиради, кейин яна ўз холатига қайтади. Ёки жуда кичик токни ўтказсак, сенсорли система ўз рангини йўқотади, ёки бирор бир ҳид чиқарувчи идишни очсак система люминесценция берабошлайди (нур чиқарабошлайди). Бу сенсорлар атрофида бўлаётган воқеалар ҳақида сигнал берувчи кичик «ақлли» жониворларга ўхшайди. Уларда кузатиладиган ўзгаришлар сенсор материалларини бузиб юбормайди, кузатиладиган реакциялар одам кўзига кўринмайдиган ва молекула структурасида юз берувчи электрон процесслар билан боғлиқ, холос.

        «Ақлли материаллардан» турли – туман «ақлли кийимлар» тикса бўлади. Бундай кийимлардан бири температуранинг ўзгаришига реакция беради; кун исиб кетса бу кийим хавони ўтказа бошлайди, совуб кетса зичлашади ва иссиқликни ташқарига чиқармай қўяди. Бошқаси тамаки хидини ўзидан хайдайди, яна бошқаси – спортсменларники, баданни совутиб туради. Шундай костюм ва курткалар бўладики, уларни кийган одамнинг размерига мослаб ўзларини ўзгартирадилар, чивинларни хайдайдилар,носкилар эса оёқ ҳидини эмас, гуллар ароматини тарқатадилар, чемоданга буклаб тиқиб ташланган кўйлак умуман ғижим бўлмайди, майка материалига ўрнатилган нанодатчиклар эгасининг юрак уриши, нафас олиши, қон босимларини текшириб туради, агар кишининг соғлигига ҳавф туғилса, бу датчиклар ўша ерга яқин тез ёрдам станциясига хабар беради ва одамнинг ҳаётини сақлаб қоладилар.

        Яна бир ажойибот – «кўринмас одам». Нанотехнология одамнинг устки кийимига шундай хусусият бериши мумкин-ки, натижада уни кийган одам кўринмай қолиши мумкин. бундай кийимнинг ишлаш принципи жуда оддий: у наноматериалдан тикилган ва унга нановидеодатчиклар ҳамда нур тарқатувчи элементлар (наносветодиодлар) ўрнатилган бўлади. Орқада жойлашган видеодатчиклар ўша тарафдаги манзаранинг тасвирини қабул қилиб уни кийимнинг олди тарафига ўтказади ва бу тасвиир яна қайтадан олдига қараб нурлатилади. Бошқача айтганда кузатувчига одамнинг орқасидаги манзара кўрингандай бўлади, лекин одамнинг ўзи кўринмайди. (Расм 3.4.)

Расм 3.4. Кўринмас костюмнинг ишлаш принцпи.

        Бундай кийимларнинг биринчи намуналари намойиш ҳам қилинди, ғоянинг реал эканлигига ишонч ҳосил бўлди. Албатта, ҳозирчалик «кўринмас костюмнинг» камчиликлари кўп, лекин техника имкониятлари такомиллашиб яқин йилларда ҳақиқий «кўринмас одамлар» пайдо бўлса керак. Шубҳасиз-ки, бундай ютуқдан биринчи бўлиб ҳарбийлар фойдаланадилар ва унинг сирлари қаттиқ сақланса керак.
4- БОБ
Зондли микроскопия

4.1. Кириш

        Юқорида айтганимиздек, нанотехнология учун асосан ўлчамлари 100 нм дан кичик бўлган заррачалар қизиқиш уйғотади. Лекин бундай объектларни энг яхши оптик микроскопда ҳам кўришнинг имкони йўқ, уларни бирорта инструмент билан ушлаб қандайдир операцияларни бажариш тўғрисида эса ўйламаса ҳам бўлади. Ана шу сабабли нанообъектларни тадқиқ қилиш, яратиш ва улар устида манипуляция ишларини бажаришга имкон берувчи инструментни яратиш муаммоси кўндаланг қўйилди. Ана  шундай инструментларнинг яратилганларидан энг универсали – бу зондли микроскоплардир.

        Албатта, бундай микроскоплар яратилишидан аввал ҳам нанообъектларни кўришга имкон берувчи электрон микроскоплар бўлган, улар ҳақиқатан ҳам қудратли инструмент бўлиб, айниқса биология фанининг ривожланишида жуда катта роль ўйнадилар. Лекин уларнинг ҳам жиддий камчиликлари бор экан: текшириладиган объектни тайёрлаш процесси мураккаб бўлганлиги учун унинг хоссалари ўзгариб кетиши мумкин; объектнинг структураси ва хоссалари юқори энергияли электронлар оқимининг таъсирида сезиларли даражада ўзгариши мумкин; микроскопнинг ичида чуқур вакуум хосил қилиниши керак; микроскоп жуда қиммат туради (~1млн АҚШ долл.); эксплуатация қилиниши мураккаб; микроскопда ишлайдиган персонал юқори квалификацияли бўлиши шарт.

Зондли микроскопда асосий инструмент бўлиб жуда ингичка нина-зонд хизмат қилади, у шундай ингичка бўладики, унинг учида 1

2 та атом жойлашган бўлади. Нинани объект юзасига жуда яқин олиб келиб (расмга қаранг) уччала координата бўйлаб юзани айланиб чиқиш мумкин (бундай  ҳаракат ингилизчада «to scan», «scanning»,  рус тилида «сканировать» дейилади). Биз бу харакатни «сканерлаш» деб атаймиз.

Нина-зондни шундай харакат қилдириб объект юзасини «кўриб» чиқадиган микроскоплар «сканерлайдиган зондли микроскоплар» деб аталади. Ҳозирги кунда бундай микроскопларнинг тури кўп (бир неча ўнтадан ошиб қолди) ва йил сайин кўпайиб бормоқда. Уларда иккита умумий нарса бор – ингичка нина-зонд ва уни тадқиқ қилинадиган юза устида сканерлайдиган механизм. Юза бирин – кетин сканерланиб чиқилгандан кейин мониторда юзанинг тасвири чизилади. Биз бу ерда фақат икки хил микроскопга тўхталиб ўтамиз: сканерлайдиган туннель микроскоп ва атом – куч ўлчаш микроскоп.

4.2. Сканерлайдиган туннель микроскоп.
(русча –«Сканирующий туннельный микроскоп», ингилизча –«Scanning Tunneling Microscope» - STM)

        Тўлақонли замон талабига жавоб берадиган, тасвир ёзилиши компьютерланган ва туннель эффекти асосида ишлайдиган биринчи зондли микроскопни Г. Бинниг ва Г.Рёрер 1981 йилда ихтиро қилдилар ва ўз ихтиролари учун улар 1986 йилда Нобель мукофотига сазовор бўлдилар. Албатта, ўша пайтда фан ва техника олдида қаттиқ жисмлар юзасидаги дефект ва атомни   ёлгиз бир ўзини кўра олиш вазифаси турар эди. Оптик микроскоплар  бу вазифани прнципиал равишда бажараолмас эдилар. Юқорида айтганимиздек, бундай микроскопларда буюмлар ёруғлик тўлқинлари ёрдамида кузатилади ва уларнинг ажратаолиш қобиляти дифракцион чегара бўлмиш 

- ёруғлик тўлқин узунлиги, n- кузатилаётган буюм ва микроскоп объективи ўртасидаги шаффоф муҳит синдириш кўрсаткичи (одатда 
[image: image114.wmf]5

,

1

2

,

1

¸

»

n

). Демак оптик микроскопнинг ажратаолиш қобиляти 
[image: image115.wmf]d

 тахминан ишлатилаётган ёруғлик тўлқин узунлигининг ярмига тенг (

 бундан сезиларли даражада катта бўлади). бу эса атом ўлчамларидан камида 1000 марта каттадир.

        Туннель микроскопнинг ишлаш принципи қуйдагича: нина–зонд эхтиётлик билан текширилаётган юзага яқинлаштирилади, сўнгра нина билан юза ўртасига кичик кучланиш (одатда бир неча вольт) берилади. Бу кучланиш таъсирида нина билан объект юзаси ўртсидаги оралиқдан кучсиз (~10-9 А=1нА) туннель токи оқабошлайди. Бу токнинг қийматини электроника ўлчайди, компьютер эса уни хотирада сақлаб қолади. Нина –зондни прецезион пьезоманипулятор ёрдамида юза бўйлаб точкадан точкага юритиб (сканерлаб) юза холати хақида информация тўпланади. Туннель токининг ўлчанган қийматларидан фойдаланиб махсус программа бўйича юза тасвири чизилади. Бу ерда «тасвир» деганда шартли равишда маълум бир визуал образни тушуниш керак, бу образ юзанинг геометрик, электр, кимёвий, эмиссион ва бошқа хоссаларини умумлаштиришдан хосил қилинади.

        Шуни айтиш керак-ки, иина–зонд учи жуда ингичка бўлиши ва унинг ўткир учи битта атом билан тугаши керак. Зонд билан объект ўртасидаги масофа бир неча ангстремга яқинлашганда зонд учидаги ва объектнинг унга энг яқин жойидаги атомларнинг электронлари тўлқин функциялари бир – бирининг устига тушабошлайдилар (расм 4.1). 

[image: image119]
Расм 4.1. Сканерлайдиган туннель микроскопининг ишлаш принципини тушинтирадиган схема. 


Ана шунда кичик (0,01

10В) V кучланиш таъсирида зонд ва объект ўртасида туннель токи пайдо бўлади. Барьер ролини амалда вакуум деб ҳисобласа бўладиган зонд ва объект ўртасидаги оралиқ ўйнайди. Оралиқ 

 1нм бўлганда уни ҳатто атмосфера босимида ҳам ҳаво молекулалари учрамайдиган жой деб қараш мумкин (нормаль шароитда ҳаво молекулалари орасидаги ўртача масофа l0~n0-1/3~3нм, бу ерда n0=2,69·1025м-3  - Лошмидт сони)
        Зонд – объект юзи ўртасида электроннинг тўлқин функцияси қуйидаги экспонента бўйича камайиб боради:

(бу ерда m – электрон массаси, E=eV – электрон энергияси, e – электрон заряди, V – берилган кичик кучланиш, W – потенциал энергия). Шунинг учун туннель ток 
[image: image123.wmf]1

2

Z

Z

Z

-

=

D

 га экспоненциал равишда боғлиқ бўлади:

(бу ерда 

(EF) – объект электронларининг Ферми холати EF атрофидаги холатлари зичлиги). 

Барьернинг одатий баландлиги 

 0,1нм га ошганда туннель ток қиймати тахминан 10 марта камаяди. 
        Туннель микроскопларнинг 2 типи ҳозирги кунларда кенг тарқалган: бирида сканерлаш баландлиги ўзгармас бўлади, Z= const (расм 4.2, а), иккинчисида туннель токи It= const бўлади (расм 4.2, б)).

[image: image128]
а)                                                                б)
Расм 4.2. Туннель микроскопининг 2 типи.   а) зонд ўзгармас баландликда ва ўзгарувчи туннель ток 

I

.  б) ўзгармас туннель ток ва зонднинг ўзгарувчи баландлиги

Биринчи типда тескари алоқа занжири узиб қўйилади ва сигнал сифатида туннель токининг It қиймати хизмат қилади. Бу қиймат биринчи навбатда юзанинг топографиясига боғлиқ бўлади – ундаги паст –баландликларга, чизиқларга, ташқаридан ўтириб қолган атомларга, вакансияларга … . Бу типнинг энг биринчи яхши тарафи – сканерлаш тезлиги бунда катта бўлиши мумкин, зонд учининг бирорта дўнгга тегиб кетиш хавфи йўқ. Лекин унинг баъзибир мавжуд камчиликлари айтилган яхши тарафини йўққа чиқаради. Бу типда, масалан, Z= const бўлганлиги учун объект юзаси зонд траекториясига параллел бўлиши шарт, бунга эришиш эса жуда қийин. Шунинг учун кўп холларда STM нинг иккинчи типи афзал кўринади, бунда It= const бўлади, бунинг учун тескари алоқа электр занжири ёрдамида зонднинг баландлиги ўзгартириб турилади. Лекин бу вариантда сканерлаш тезлиги камаяди. Расм 4.3 да STM тасвирларидан икки типик намуна келтирилган.
[image: image145.wmf]2000


Расм 4.3. а) графит юзининг SТМ тасвири; б) германий атомларининг ўз-ўзини йиғиш услуби орқали ҳоси  қилган «квант нуқтасининг» SТМ тасвири.

Ҳамма STM методларининг битта умумий камчилиги бор: текширилаётган объект электр ўтказувчи бўлиши керак, чунки зонд ва объект ўртасида электр токи оқиши керак.

§ 4.3. Атом – кучўлчаш микроскопи (АКМ) (русчада «Атомно – силовой микроскоп», ингилизчада «Atomic Force Microscope (AFM)»)
        Туннель микроскопи каби атом – кучўлчаш микроскопини ҳам Г. Бинниг ҳамкасблари билан биргаликда 1986 йилда кашф қилди. Бу микроскопнинг ишлаш принципи зонд билан юза ўртасидаги ўзаро таъсир кучини ўлчашга асосланган. Бу услубда зонд кантилевр деган нарсанинг учига ўрнатилади, зонд юзага тортилганда у эгилади (деформация бўлади) ва бу эгилиш маълум йўл билан ўлчанади (расм 4.4).

[image: image130]
а)                                                                   б)

Расм 4.4. а) зондли кантилеврнинг нормаль 

 ва тангенциал 

 куч таъсирида эгилиш ва буралиши; б) атом – кучўлчаш микроскопи услубида атомлараро кучнинг пайдо бўлиш схемаси.  

Расм 4.4 дан кўриниб турибди-ки, зонд r>0В масофада бўлганда юза билан унинг ўртасида тортишиш кучи мавжуд ва r камайган сари у ошаверади ва r=0В бўлганда у максимумга эришади. r янада камайиб зонд юзага кўпроқ яқинлашса тортишиш кучи камаяборади (электрон булутлари бир – бирини итаришни бошлайди). r<0А бўлганда (зонд электрон булутлари ичига кирганда) итариш кучлари кескин ошиб кетади.

        Кантилеврнинг деформациясини ўлчаш услублари ичида оптик услуб энг кўп тарқалган (расм 4.5)

[image: image133]
Расм 4.5. Зонд билан юза ўртасидаги ўзаро таъсир кучини «оптик ричаг»   услубида ўлчаш. 1-лазер; 2- линза; 3-кўзгу; 4- тўрт  сигментли фотоприёмник; 5- кантилевр; 6- зонд.


Лазер нури кантилеврнинг полировка қилиниб кўзгуга айлантирилган юзасига тушади ва ундан қайтиб тўрт туйнукли (тўрт сегментли) фотоприемникка тушади. Деформация йўқлигида (демак, зонд объектдан ҳали узоқда турганда) ҳар бир сегментдан чиқадиган сигнал  бир хил бўлади. Сигналларни жуфтлаб уларни бир – биридан айирса натижавий сигнал ноль бўлади (расм 4.6)


[image: image134]
Расм 4.6. Ua, Ub, Uс  ва Ud – a, b, c, d сегментлардан чиқадиган сигналлар.


Агар зонд юза билан таъсирлашса Fн нормал куч пайдо бўлади ва фотоприёмникдаги лазер нури тепага сурилади. Шунда  Ua ва Ub лар бир – бирига тенг , лекин Uc= Ud лардан катта бўлади. Агар F

≠ 0 ва Fн  ≠ 0 бўлса, тўрттала сегментдан чиқаётган сигналлар бир – биридан фарқ қилиши мумкин ва бу ҳол кучнинг иккала компонентасини ҳам ўлчашга имкон беради.
        Зондли микроскопда расмга олинган ҳар хил структуралар расм 4.7 да келтирилган. Бундай микроскоплар нафақат юқори вакуумда, улар ҳавода, суюқликда ва электролитларда ҳам ишлай оладилар. Улар кашф қилинганларидан сўнг тезда маълум бўлди-ки, улар яна «атомлар учун пинцет» сифатида ҳам ишлатилиши мумкин экан, бошқача айтганда ёлғиз атом ва молекулаларни манипуляция қилиш ва бир жойдан иккинчи жойга кўчириш имконини берар экан. Бунинг учун зонд керакли атом устига суриб олиб келинади ва уни думалатиб керакли жойга олиб борилади ёки зондга каттароқ кучланиш бериб атомни юзадан тортиб олинади ва бошқа жойга «кўтариб» ўтказиб қўйилади. Ана шундай услуб билан ажойиб фигуралар ясалган. Улардан бирнечтаси расм 4.7 да кўрсатилган.

[image: image136]
Расм 4.7. Атомли дизайн намуналари: а) 30га яқин молекуладан тузилган «Рақс тушаётган одам»; б) япон иероглифи; в) кремний монокристали устида 48 та темир атомидан қурилган электронлар учун «молқўра»; г) бирқанча атомлардан тузилган «молқўрада» қамалиб қолган электронлар зичлигининг тўлқинлари кўриниб турибди.


Ана шундай дизайн ёрдамида атомлардан, битта – битта териб, диод, транзистор ёки бутун бир электр занжирини қуриш мумкин, бу эса физикларнинг (электрончиларнинг) азалий орзусидир: кўп электронли қурилмалардан бир электронли қурилмаларга ўтиш. Буни қандай тушуниш керак? Биламиз-ки, ҳар қандай замонавий прибор, масалан, микросхемадаги майдон транзистори, битта операцияни бажариш учун минглаб (ёки миллионлаб) электронларни ишлатади, лекин ана шу ишни бажариш (ёки бир холатдан иккинчи холатга ўтиш) учун бир атомдан қўшни атомга битта электронни ўтказишнинг ўзи кифоя бўлади-ку! Ана шу эффект расм 4.8 да кўрсатилган. Унда икки атомли молекуладаги чапдаги атомдан ўнгдаги атомга битта электрон ўтгандан сўнг молекула бир холатдан («0» дан) иккинчи холатга («1» га) ўтади. 

[image: image137]
                                а)                                                                             б)

Расм 4.8. а) бирэлектроника ва б) «спинтроника»нинг ишлаш принциплари.


Бу ерда имконият янада бошқача бўлиши мумкин – электронни бир атомдан иккинчи атомга ўтказмасдан, уни ўз атомида ушлаб туриш мумкин, лекин бунда бу электрон спинининг йўналиши ўзгартирилади, бунда атом «1» холатдан «0» холатга ўтган бўлади (ёки тескариси) (расм 4.8). Бу яна қулай ва фойдали вариантдир. Бу услуб физикада «спинтроника» деб ном олди («электроника» сўзига тақлид қилиб олинган).

§ 4.4. Нанотехнология истиқболлари
        Нанотехнологик революция бутун дунё бўйича борган сари ўз темпини ошириб боряпти. Яқин  10 – 15 йил ичида бу йўналиш кўп мамлакатларнинг экономикасини, ишлаб чиқаришини, фан ва техникасини кескин равишда ўзгартириб юборади, одамларнинг ҳаётида катта ўзгаришлар бўлади. Янги фан ва технологияларнинг ютуқларидан усталик билан унумли фойдаланиш кўп мамлакатларнинг стратегик вазифаси ва бошқалар устидан эришилган устунлиги бўлиб қолади. Шунинг учун бу соҳада ҳар бир мамлакат учун ўз ориентациясини ва ўз йўлини топиб олиши муҳим ахамиятга эгадир. Нанотехнология – бу янги глобал технологик идеологиядир. Бу технологиядан келажакда инсоният нимани кутса бўлади? Бундай саволларнинг баъзиларига бугун ҳам жавоб берса бўлади, бошқалари эса вақтни ва уларни чуқур ўрганишни талаб қилади. Ҳозир эса қуйидаги ҳулосаларни қилиш мумкин:

1. Нанотехнологияларни яхши ўзлаштириб уларни ишлабчиқариш рельсларига ўрнатаолган мамлакатларнинг экономикаси олға қараб катта қадам ташлайди. Ишлабчиқариш приоритетлари ва структурасида катта ўзгаришлар юз беради, демак ишчилар, мухандислар ва менеджерларнинг  янги авлоди (янги формацияси) керак бўлади. Махсулотлар тез – тез ўзгариб (янгиланиб) туради, шу сабабли ҳамма (оддий ишчилар ҳам, раҳбарлар ҳам) муттасил равишда ўз билимларини ошириб туришга мажбур бўладилар. XXI асрдаги олий таълим, шу сабабли, узлуксиз таълимга айланади, одам ўз ҳаётининг фаол қисмида таълим олишни тўхтатмасдан давом эттиради ва такомиллаштириб бораверади. Олий таълимнинг янги  парадигмаси билимнинг нимадан иборат эканлигини (русчада «содержание», ингилизча «content») эмас, билимни олиш (ёки эгаллаш) технологиясини биринчи ўринга қўяди. Бу технология ривожланган давлатларда Е – learning (Electronic learning) деган ном олди. Қатор мамлакатларда билим ва юқори технологияларга асосланган экономика юзага келди, бу экономика захиралари чегараланган газ, нефть ва ўрмонларга эмас, аксинча, фан ютуқларига асосланади.

2. [image: image146.wmf]1990

2015 – йилга бориб нанотехнологиялар махсулотлари бозори қуйида кўрсатилган диаграммадек бўлиши кутилмоқда:

3. Наноэнергетикада катта ўзгаришлар бўлади, янги принципларга асосланган двигателлар ишлаб чиқарилади ва натижада ҳавонинг ифлосланиши анча камаяди.

4. Атрофимизни ўраб турган нарсалар уларга микрочиплар ўрнитилиши натижасида интеллектуал ҳусусиятларга эга бўлиб қоладилар. Улар ўзгараётган шароитга мослашиш ва ишларининг режимини оптимал вариантда бажариш имкониятига эга бўладилар. Бошқача айтганда, кийимлар баданни яхшироқ исита бошлайдилар, хонадаги харорат ва ёритилганлик одамнинг хохишига мослашадилар, автомобиллар оптимал маршрутни топиб юрадилар ва бошқа автомобиллар билан тўқнашишнинг олдини олишни ўрганадилар … .

5. Дорилар, диагностика, даволаш бутунлай янги принципларга асосланади, фармацевтика ва медицинада кескин ўзгаришлар юз беради, даволаниш арзонроқ ва эффективроқ бўлади, бу эса инсоннинг умрини анча узайтиради, ҳаётини соғломроқ қилади.

6. Ҳарбий техникада, аскарлар кийимида, терроризмга қарши курашиш услубларида катта ўзгаришлар юз беради, ҳаёт эса янада хавфсиз бўлади.

7. Сунъий интеллектга эга бўлган нанороботларни ўз – ўзини кўпайтириш услубида ишлаб чиқариш йўлга қўйилади ва атроф муҳитни, шу жумладан космосни роботлар ёрдамида ўзлаштириш бошланади.

8. Ишлаб чиқариш унумдорлиги ошиши туфайли одамларда бўш вақт кўпаяди, бу вақтни улар руҳий ривожланиш, таълим, спорт ва дам олишга ишлатадилар, инсон психологиясида, дунёқарашида катта ўзгаришлар бўлади, бу ўзгаришларни фалсафий тахлил қилиш ва уларни хаётни яхшилашга қаратиш устида ишлар олиб борилади.         

